Perang Dunia Kedua: Operasi Biru

Minyak. Hitler perlukan minyak jika mahu meneruskan Perang Dunia Kedua. Minyak merupakan sumber yang paling penting buat Nazi Jerman kerana tanpa minyak, kereta kebal mereka tidak boleh bergerak. Sesuatu perlu dilakukan. Pada 28 Jun 1942, setahun selepas Operasi Barbarossa, Hitler melancarkan satu lagi operasi besar; Operasi Biru.

Operasi Barbarossa gagal

Operasi Barbarossa yang dijalankan pada 22 Jun 1941 merupakan operasi terbesar dalam sejarah umat manusia. Operasi ini bertujuan untuk memusnahkan kerajaan komunis Soviet Union sehancur-hancurnya. Tiga juta umat manusia menyeberang sempadan antarabangsa pada hari berkenaan. Tentera Jerman ketika itu juga mendapat bantuan tentera dari sekutunya iaitu Romania, Hungary, Slovakia, Itali dan Finland.

Tentera-tentera berkenaan dibahagikan kepada tiga kumpulan (Army Group). Marshal von Leeb memimpin Army Group North menyerang utara Soviet Union dengan objektif menawan Leningrad. Marshal von Bock pula akan memimpin Army Group Center menyerang tengah dengan objektif menawan Moscow. Manakala, Army Group South pimpinan Marshal von Rundstedt akan menyerang selatan dengan misi menawan semua sumber-sumber mineral di situ.

Operasi Barbarossa pada mulanya mencapai beberapa siri kejayaan. Leningrad dikepung. Kiev ditawan. Minsk dan Smolensk diratah oleh tentera Jerman. Kini, hanya Moscow sahaja yang menjadi objektif terakhir Jerman dan sekutunya.

Namun, nasib tidak menyebelahi Hitler. Musim sejuk melampau menghantui tentera Jerman. Mereka tidak bersedia untuk bertempur ketika musim sejuk dan bekalan supply tidak sampai ke barisan depan untuk meneruskan serangan keatas Moscow. Guderian menjelaskan 70% tenteranya mati bukan disebabkan bertempur tetapi mati kesejukkan. Hal ini menjadi pembunuh kepada Operasi Barbarossa secara keseluruhannya.

Hitler mencuba lagi

Hitler menambah beban kepada peperangan Jerman. Selepas serangan Jepun terhadap Pearl Harbor, Jerman mengisytihar perang terhadap Amerika Syarikat. Dengan ini maka, semakin kuranglah sumber minyak kepada Jerman. Dengan Amerika Syarikat dan British mengganggu fokus Jerman terhadap perang Jerman di timur, sesuatu harus dilakukan untuk memastikan Jerman mempunyai minyak yang cukup untuk perang ini.

Soviet Union merupakan antara negara pengeluar minyak terbesar di Eropah selepas Romania. Kawasan Kaukasus merupakan kawasan yang paling banyak minyak yang dihasilkan; 80% minyak disalurkan dari situ. Hitler mahukan kawasan ini. Pada Jun 1942, Hitler memberitahu jika beliau tidak dapatkan minyak di Kaukasus, beliau akan ‘menamatkan perang ini’.

Manakala di pihak Soviet Union pula, mereka kelihatan tampak lumpuh selepas Barbarossa. Namun, pada tahun 1942, diktator Soviet Union, Joseph Stalin berjaya mengelakkan kemusnahan secara total. Beliau berjaya mengekang serangan Jerman ketika Barbarossa. Moscow kini selamat. Selepas menyedari tiada serangan yang akan dilakukan Jepun di Timur Jauh, Stalin memanggil hampir semua divisyen tenteranya ke barat untuk menghadapi Jerman.

Stalin trauma. Beliau yakin bahawa Jerman akan menyerang lagi. Beliau menyangka Hitler akan menyerang Moscow, ibu kota Soviet Union. Oleh hal yang demikian, Stalin memunggah lebih banyak divisyen di bahagian tengah untuk mempertahankan Moscow. Apa yang Stalin enggan dengar daripada para penasihat beliau ialah, serangan Jerman kali ini akan bertumpu di selatan iaitu Kaukasus.

Organisasi Baru

Selepas kegagalan Barbarossa, Hitler merombak semula pentadbiran angkatan tentera. Beliau menggantikan Marshal von Brauchitsch sebagai Ketua Angkatan Darat Jerman dengan dirinya sendiri. Bekas Koperal kini menjawat jawatan tertinggi angkatan tentera darat. Army Group North juga berubah. Marshal von Leeb digantikan oleh Marshal von Kuchler selepas kegagalan von Leeb untuk menawan Leningrad. Komander Army Group Center, Marshal von Bock digantikan oleh Marshal von Kluge. Selepas kematian Marshal von Reichenau akibat serangan stroke, tempat beliau digantikan oleh bekas Komander Tengah, Marshal von Bock.

Kawasan-kawasan yang ditawan oleh Jerman setakat ini ialah Poland, Belarus, Ukraine dan Baltik. Kawasan ini menjadi tempat projek penghijrahan besar-besaran rakyat Jerman di situ iaitu; Lebensraum. Kawasan-kawasan ini juga menjadi saksi kepada berbagai-bagai jenis pembunuhan besar-besaran oleh Nazi Jerman. Orang Yahudi, Gypsi, Romani, Inteligentsia dan segala jenis manusia yang dianggap ‘bangsa asing’ yang dikategorikan dalam doktrin Nazi akan dipindahkan dan ‘dihapuskan’. Penghapusan ini diberi nama ‘Holocaust’.

Dengan penambahan divisyen-divisyen baru dari Timur Jauh, Stalin mampu menggantikan lebih 1,000,000 askar-askar disetiap barisan hadapan dan 1.7 juta tentera simpanan. Walaupun Stalin lebih memunggah tentera di berdekatan dengan Moscow, namun beliau masih lagi mempunyai baki tentera untuk menahan serangan Jerman di selatan. Tentera Soviet membahagikan tenteranya kepada beberapa Front (Army Group). Bryansk Front, pimpinan General Filipp Galikov. Southwestern Front, pimpinan Marshal Semyon Timoshenko. Southern Front pimpinan Radion Malinovsky. North Caucasian Front, pimpinan Marshal Semyon Budyonny.

Walaupun terdapat lebih kurang 4 Front (Army Group), namun organisasi dalaman kumpulan tersebut sangat kucar kacir kerana banyak divisyen tentera yang masih belum sampai ke posisi masing-masing. Malah, Front tersebut wujud hanya pada nama sahaja tetapi saiz organisasi di dalamnya tidaklah seperti yang diharapkan.

Berbeza dengan tentera Jerman. Panglima-panglima Jerman begitu arif sekali dalam mengorganisasikan tentera mereka untuk mendapatkan hasil yang efektif. Dalam Operasi Biru, kumpulan yang bertanggungjawab untuk melaksanakan operasi ini ialah Army Group South, pimpinan Marshal von Bock.

Dengan berkekuatan 1,370,287 anggota, 1,934 kereta kebal dan 1,610 pesawat udara, Army Group South mempunyai 9 tentera medan; 2nd Army (von Salmuth), 6th Army (Paulus), 17th Army (Ruoff), 1st Panzer Army (von Kleist), 4th Panzer Army (Hoth), 2nd Hungarian Army (Jány),  4th Romanian Army (Dumiretscu) dan 8th Italian Army (Gariboldi). Marshal von Bock akan dibantu oleh Armada Udara Ke-4 (4th Air Fleet/Luftlotte 4) pimpinan Colonel General Alexander Lohr.

Operasi Biru – Bermula!

Pada 28 Jun 1942, Hitler melancarkan Operasi Biru dengan objektif menawan sumber minyak di selatan Soviet Union. Stalin terkejut dengan serangan besar-besaran ini. Beliau sekali lagi gagal mendengar kata-kata para penasihatnya di Kremlin. Serangan kali ini berpusat di selatan, bukannya di tengah. Pada mulanya beliau enggan memindahkan divisyen-divisyen dari tengah ke selatan kerana tidak mempercayai akan serangan ini.

Bandar Voronezh menjadi target pertama von Bock. Jika bandar tersebut ditawan, ia akan jadi garisan pertahanan untuk mengelakkan serangan balas daripada tentera Soviet dari utara. Maka tentera-tentera lain dapat melaksanakan objektif mereka untuk menawan Kaukasus. Namun bandar tersebut bukanlah bandar yang senang ditawan. Dengan masih lagi percaya yang tentera Jerman akan serang Moscow dari bawah, Stalin menghantar berbagai-bagai reinforcement ke bandar berkenaan yang dipertahankan oleh Galikov, komander Bryansk Front.

von Bock bertindak untuk melepasi bandar tersebut dan menyeberang Sungai Don pada 5 Julai dengan harapan dapat mengepung bandar tersebut. Tetapi bandar tersebut tetap utuh. Tugas untuk menawan Voronezh jatuh kepada 2nd Panzer dan 2nd Armies. Hitler sudah hilang sabar kerana bandar tersebut masih belum ditawan. Tentera-tentera lain sudah maju kehadapan cuma Voronezh  sahaja yang menjadi masalah. Pada 9 Julai, Hitler mengaktifkan Operasi Biru II

Operasi Biru II

Operasi Biru II merupakan operasi yang sepatut diaktifkan selepas penawanan Voronezh. Namun, Voronezh tidak dapat ditawan sehinggalah 24 Julai. Dalam Biru II, Army Group South dibahagikan kepada dua;

Army Group A (Field Marshal Wilhelm List)
– 1st Panzer Army (Colonel-General Hermann Hoth)
– 17th Army (General Rudolf Ruoff)
– 3rd Romanian Army (General Petre Dumitrescu)
– 11th Army (Colonel-General Erich von Manstein)

Army Group B (Field Marshal Fedor von Bock, kemudian Generaloberst Maximilian von Weichs)
– 6th Army (General Friedrich Paulus)
– 4th Panzer Army (Colonel-General Hermann Hoth)
– 2nd Hungarian Army (General Gusztáv Jány)
– 4th Romanian Army (Lt. Gen. Constantin Constantinescu)
– 8th Italian Army (General Italo Gariboldi)

Kedua-dua Army Group ini akan dibantu oleh Luftlotte 4 pimpinan Colonel-General Alexander Lohr.

Pada ketika ini, terdapat beberapa masalah yang timbul. Bukan sahaja masalah dari pihak atasan dimana Hitler tergopoh-gapah dalam mengaktifkan Operasi Biru II. Bukan apa, Hitler perlukan minyak seberapa segera yang mungkin. General Hoth yang sedang bertarung di Voronezh memberitahu bahawa tentera Panzer nya sudah kehabisan minyak dan perlu dibekalkan segera. Hal ini merupakan salah satu faktor Hitler mengaktifkan Biru II. Hitler mahu minyak di Kaukasus segera.

Mujur pada 24 Julai, Voronezh berjaya ditawan. Hal ini kerana Stalin sudah menyedari bahawa objektif tentera Jerman bukanlah Moscow, tetapi minyak di selatan. Beliau segera memindahkan kebanyakkan tenteranya ke selatan seperti Stalingrad, Rostov dan Kaukasus. Namun begitu, Hitler memecat Field Marshal Fedor von Bock sebagai komander Army Group B kerana kelewatan ini. Beliau diganti oleh Colonel-General Maximilian von Weichs pada 13 Julai.

Masalah juga berlaku apabila Hitler mula campur tangan dalam urusan strategi pertempuran. Beliau mengalihkan tentera-tentera Jerman sesuka hati. Sebagai contoh, selepas melihat kejayaan Army Group B dalam menuju ke Stalingrad, Hitler mengarahkan 4th Panzer Army ke Kaukasus. Hal ini menimbulkan kemarahan pada semua pihak lebih-lebih lagi komander Army Group A, Marshal List.

Bukan sahaja Hitler menyusahkan orang malahan ia menimbulkan kesesakan lalu lintas yang kronik kerana laluan yang sepatutnya diambil oleh 1st Panzer Army terpaksa berebut dengan 4th Panzer Army. Hoth, komander 4th Panzer Army menjelaskan “Ia seperti komedi. Kami digerakkan ke atas, ke kiri, ke kanan, ke bawah dan ke atas semula. Semua ini mengarut”.

Dilema di Kaukasus – Arahan No. 227

Yakin bahawa tentera Jerman tidak akan dirusuk dari belakang selepas penaklukan Voronezh, Army Group A pimpinan Marshal List mula meredah kawasan gunung ganang di Kaukasus. Objektif mereka ialah tempat cari gali minyak di Maikop, Grozny dan Baku. Dengan bantuan udara daripada Luftlotte 4, List berjaya menawan Rostov, “Pintu Gerbang Kaukasus” pada 23 Julai.

Stalingrad. Di sini sahaja, sudah terlalu banyak minyak dan lojistik dihabiskan. Pada 29 Julai, selepas tentera Jerman berjaya menawan stesen keretapi terakhir berdekatan bandar Salsk yang menghubungkan Kaukasus dan seluruh Soviet Union, Stalin menjadi panik.

Oleh itu, maka lahirlah arahan paling terkenal sepanjang zaman; “Arahan 227: Tidak Ada Berpatah Balik”. Stalin mengeluarkan arahan ini untuk memberi amaran kepada semua warga tentera Soviet untuk mendisiplinkan mereka supaya mereka tidak berundur atas alasan Soviet Union masih banyak tanah lagi. “Barangsiapa yang berundur, tanpa kebenaran, maka tembaklah mereka, di situ jua.”

Dengan pengeluaran arahan baru ini, tidak ada siapa yang berani berundur. Bekas Menteri Pertahanan Soviet, Marshal Vasilevsky menegaskan bahawa Arahan No. 227 memberi impak yang sangat emosi yang sangat dahsyat. Jika Stalin mengeluarkan arahan ini pada 1941, sudah tentu tentera Soviet akan memberi tamparan hebat kepada tentera Jerman.

Namun, arahan ini masih lagi tidak mampu menghentikan kemaraan Army Group A ke Kaukasus. Salsk ditawan pada31 Julai. Stavropol ditawan pada 3 Ogos. Pada 9 Ogos, pasukan komando Jerman menawan pelantar minyak di Maikop namun mereka kecewa apabila semua pelantar itu sudah dibakar. Pyatigorsk dan Krasnodar ditawan pada 12 Ogos. Gunung Ebirus, gunung tertinggi di Eropah juga berjaya ditawan oleh tentera Jerman.

Semakin jauh kedalam kawasan musuh, semakin susah untuk tentera Jerman menerima bekalan dan lojistik. Hal ini melumpuhkan lagi apabila kebanyakkan pesawat udara Luftlotte 4 dipindahkan untuk membantu Army Group B untuk menawan Stalingrad. Oleh itu, perjalanan tentera Jerman di Kaukasus menjadi sangat perlahan. Tambah buruk lagi, mereka seringkasi diganggu oleh pasukan udara Soviet, Red Air Force yang memusnahkan jambatan dan laluan lojistik mereka di Kaukasus.

Pada 11 September, tentera Jerman menawan Novorosssisyk. Pada 28 Oktober, tentera Jerman menawan Kabardino-Balkaria, bandar terakhir sebelum satu lagi bandar pelantar minyak iaitu Grozny. Pada 5 November, bandar berdekatan Grozny iaitu Alagir ditawan. Ia menjadi penawanan terakhir tentera Jerman di Kaukasus. Selepas itu, mereka sangkut di situ selepas kekurangan supply dan fokus pertempuran kini sibuk di Stalingrad. Tiada satu pun minyak yang berjaya ditawan oleh Hitler.

Stalingrad!

Bandar inilah yang menjadi penyebab kepada pemecatan Field Marshal von Bock sebagai komander Army Group B. Pada asalnya bandar ini tiada kepentingan langsung dalam pelan Operasi Biru. Objektif utama Army Group B adalah untuk menawan Astrakhan di Laut Caspian seterusnya melengkapkan tentera tersebut sebagai benteng pertahanan kepada Army Group A yang sedang berhempas pulas mencari minyak di Kaukasus.

Namun, Hitler mula menyibuk dalam urusan ketenteraan. Beliau mengubah-ngubah pelan asal Operasi Biru berkali-kali dan ini menyebabkan beberapa pegawai atasan tentera berang. Disebabkan itu, mereka yang berang itu terus dipecat oleh Hitler. Kali ini, beliau mengubah objektif Army Group B; mereka wajib menawan Stalingrad. Bandar ini mempunyai pelbagai kepentingan. Ia merupakan bandar yang memegang nama pemimpin Soviet, Joseph Stalin. Ia juga merupakan antara pusat industri terbesar di Soviet Union. Pelbagai kilang pemprosesan kereta kebal dan senjata api dibuat di sana. Bagi Hitler, bandar itu menjadi ‘sarang lalat’ kepada impian beliau untuk menawan minyak di Kaukasus.

Army Group B dibawah pimpinan baru; Colonel-General Maximilian von Weichs, terdapat 5 tentera medan. 6th Army, 4th Panzer Army, 2nd Hungarian Army, 4th Romanian Army dan 8th Italian Army. Dalam keseluruhan tentera medan ini, Cuma 6th Army (Paulus) dan 4th Panzer Army (Hoth) sahaja yang mempunyai kelengkapan tentera ditahap yang tertinggi. Komander Luftlotte 4 Colonel-General Alexander Lohr juga digantikan dengan komander lebih agresif iaitu Field Marshal Wolfram von Richthofen.

Pada 23 Ogos, 6th Army dan 4th Panzer Army telah menyeberang Sungai Don, kurang 50km sahaja dari Stalingrad. Ketika ini, Stalin dan panglima-panglima beliau sudah memahami teknik Blitzkrieg Jerman. Mereka berjaya mengelakkan tentera mereka ditawan beramai-ramai seperti yang berlaku di Barbarossa. Ketika itu, jumlah penawanan menurun sehingga 20,000-30,000 sahaja. Hal ini dapat menjimatkan tentera Soviet supaya dapat terus berbakti di masa akan datang.

Stalingrad di bom dengan teruk. Sangat teruk. Bandar itu terbakar dan kepulan asap boleh dilihat sehingga ke Sungai Don. Berpuluh ribu orang mati disebabkan pengeboman ini. Joseph Stalin segera mengarahkan bandar ini dipertahankan sehingga ke titisan darah terakhir. Beliau meletakkan Lt. General Vasily Chuikov sebagai orang yang bertanggungjawab dalam mempertahankan bandar ini.

Jerman memasuki Stalingrad

Chuikov menghantar 1st Guards Army, 62nd Army dan 64th Army untuk menjaga perkelilingan Stalingrad. Namun, kelengkapan tentera Jerman yang sangat bagus menidakkan pertahanan Chuikov. Pada 12 September, 6th Army pimpinan General Paulus memasuki pintu masuk Stalingrad. Manakala 4th Panzer Army pimpinan Colonel-General Hoth menjaga 6th Army dari selatan.

Chuikov sedar akan situasi yang sangat teruk di Stalingrad. Bedilan artileri, asakan kereta kebal musuh dan serangan udara yang bertubi-tubi membuatkan pertahanan beliau goyah. Beliau mengarahkan tentera Soviet untuk ‘memeluk’ tentera Jerman untuk memastikan; jika Jerman ingin mengebom posisi mereka, mereka akan mengebom tentera-tentera Jerman sekali.

Chuikov sedar yang mereka dikepung. Dibelakang mereka adalah Sungai Volga, sungai yang terpanjang dan terbesar di Soviet Union. Stalin melarang tentera Soviet untuk berundur ke seberang sungai. Sungai Volga merupakan kawasan dimana ‘reinforcement’ dan bantuan diberikan kepada Chuikov di Stalingrad. Oleh hal yang demikian, Sungai Volga tersebut sering dibedil oleh Luftlotte 4. Untuk membantu tentera Soviet bertempur di Stalingrad, Chuikov meletakkan artileri medan pelbagai jenis di seberang sungai supaya dapat memberi bantuan tembakan kepada tentera Soviet.

Pertempuran di Stalingrad sangat berdarah. Lebih berdarah daripada Pertempuran Poland 1939. Lebih berdarah daripada Pertempuran Perancis 1940. Setiap jalan, setiap lorong, setiap blok, setiap bilik mahupun ke lubang tahi sekalipun menjadi medan pertempuran kedua-dua tentera ini. Begitu sadisnya Pertempuran Stalingrad ini. Pada 15 November, Stalingrad sudahpun ditawan sebanyak 95%. Chuikov cuma berada 150m sahaja dari barisan hadapan dan Sungai Volga.

Operasi Uranus

Pada 19 November 1942, Chuikov mendapat berita yang paling gembira dalam hidupnya. Tentera Soviet pimpinan Marshal Georgy Zhukov, seramai 1,143,500 orang tentera melancarkan counter-attack; Operasi Uranus. Serangan ini merupakan serangan rusuk dari utara dan selatan Stalingrad untuk membedil tentera Itali, Hungary dan Romania yang menjaga serangan Jerman yang sibuk bertempur di Stalingrad.

Pada 23 November, 6th Army pimpinan Paulus dikepung sepenuhnya didalam Stalingrad. Hitler cuak. Hanya empat hari sahaja diperlukan untuk Zhukov mengepung hampir 300,000 tentera Jerman di Stalingrad. Hanya empat hari sahaja diperlukan untuk menghapuskan Operasi Biru yang berlarutan sejak Julai lalu. Hitler yang berang mengarahkan Paulus dan 6th Army duduk diam di dalam Stalingrad. Hitler janji angkatan udara Luftwaffe akan menyelamatkan mereka. Hitler janji aka ada pasukan penyelamat yang akan datang menyelamatkan Paulus di Stalingrad.

Namun, bantuan itu tidak cukup. Paulus terhimpit di Stalingrad. Hitler melarang Paulus dan 6th Army untuk keluar dari bandar berkenaan. Hitler juga menaikkan pangkat Paulus kepada Field Marshal untuk menaikkan semangat beliau. Hitler juga menyuruh Paulus membunuh diri kerana “tiada seorang Field Marshal Jerman pernah ditangkap hidup-hidup”.

Pada 2 Februari 1943, Field Marshal Friedrich Paulus, komander tentera Jerman ke-6 di Stalingrad ‘meletak senjata’ kepada General Vasily Chuikov, komander tentera Soviet di bandar berkenaan. Paulus mencipta sejarah apabila menjadi komander berpangkat Field Marshal pertama yang menyerah kalah kepada musuh. Tentera Jerman ke-6 merupakan tentera medan pertama yang menyerah kalah kepada musuh. Operasi Biru gagal. Impian Hitler untuk menawan minyak gagal. Army Group A terpaksa berkejar-kejar untuk keluar dari Kaukasus demi mengelakkan mereka menjadi Stalingrad No. 2.

Kegagalan Operasi Biru menoktahkan Blitzkrieg Jerman di timur buat selama-lamanya. Kegagalan di Stalingrad menjadikan ‘turning point’ kepada Jerman dalam perang ini. Tiada lagi operasi berskala besar yang mampu dilancarkan oleh Hitler sehingga perang dunia tamat.

Rujukan


Teknik-Teknik Asas Permainan Video Bola Sepak FIFA

Di dalam dunia bola sepak sebenar, banyak pertembungan taktikal-taktikal di antara pengurus pasukan yang ternama. Pada era bola sepak moden ini, nama seperti Jurgen Klopp, Zidane dan Pep Guardiola bukan lagi asing.

Taktikal yang sukar dibaca lawan ini yang memberi pelbagai kejuaraan kepada mereka sejak musim 2010. Ramai yang masih tidak mengetahui bahawa di dalam permainan video FIFA juga, pemilihan taktikal sangat penting selain daripada penggunaan formasi yang betul.
Hal ini akan membantu anda untuk mengesan kelemahan lawan dengan cara lebih cepat.

Custom Tactic paling asas di dalam FIFA.
Defensive style: Balanced
Width: 3 bars
Depth: 3 bars

Tujuan untuk meletakkan jumlah 3 bar untuk width dan depth adalah untuk memastikan kesemua pemain bertindak pantas untuk ke posisi menyerang apabila melakukan transisi dari bertahan ke menyerang.

Jadi dengan pemilihan taktikal ini, secara tidak lansung akan membantu pasukan untuk mengekalkan formasi yang kompak semasa diasak dan bergerak dengan serangan apabila menyerang.

Offensive Style: Balanced
Widths: : 4 bars
Players in a box: 4 bars

Penggunaan taktikal menyerang ini boleh dikatakan agak seimbang kerana dengan width yang diletakkan hanya 4 bar, keadaan di sisi padang susah untuk dikawal oleh pasukan lawan.

Selain itu, pemain yang berada di dalam kotak penalti juga tidak terlalu ramai supaya dapat mengelakkan pasukan terkena serangan balas pantas.

Set-piece
Corners: 4 bars
Free kick: 4 bars

Bagi taktikal bola mati pula, 4 bar yang diberikan ini untuk memastikan bilangan pemain yang berada di posisi menyerang dan juga posisi bertahan seimbang. Taktikal ini penting apabila skor semasa masih lagi terikat dengan jaringan seri.

Kedudukan pemain-pemain akan disusun secara automatik untuk memastikan serangan boleh dibina, dan juga pintu gol sendiri boleh dipertahankan. Di dalam permainan video FIFA, custom tactics merupakan perkara yang paling banyak dibiarkan tanpa diusik oleh pemain-pemain kasual ataupun amatur.

Mereka beranggapan taktikal asal pasukan yang dipilih mereka sudah memadai jika ingin bermain.

Pada hemat pemain-pemain profesional, mereka akan menyediakan sehinga 4 taktikal untuk satu perlawanan. Setiap taktikal ini akan digunakan bergantung mengikut situasi yang dihadapi.

Membiasakan diri dengan pelbagai jenis taktikal akan membantu anda menjadi pemain FIFA yang lebih baik.


Misteri Posisi Tengkorak Di Bawah Kaki Rangka Dalam Makam

Sekitar penghujung bulan April 2022, para ahli arkeologi United Kingdom menemui beratus-ratus makam yang berusia ribuan tahun lalu di Barry, Wales. Yang anehnya, terdapat sebuah makam milik tentera upahan pada era Rom di mana tengkoraknya terletak di posisi bawah kaki rangka, berbeza dengan posisi tengkorak asal. Mengapa hanya makam ini saja mempunyai posisi tengkorak yang berbeza?

Misteri Tengkorak Di Bawah Kaki Rangka

Organisasi pemuliharaan budaya bernama Rubicon Heritage mengetuai projek penemuan makam-makam ini. Ketua penyelidik dan juga pengarah Rubicon Heritage bernama Mark Collard menjelaskan bahawa mereka menemui artifak dari zaman empayar Rom dan beberapa buah tengkorak. Makam askar upahan ini dikebumikan bersama pedang dan ‘wasiat’ berupa tarikh. Tarikh tersebut adalah era keruntuhan empayar Rom di Britain.

Pada tahun 2019 di kawasan pengebumian Rom di Suffolk, England, kumpulan ahli arkeologi menemui 17 mayat di mana tengkoraknya telah dikeluarkan selepas meninggal dunia. Keadaan mayat sebegini menimbulkan tanda tanya dalam kalangan ahli arkeologi.

Terdapat beberapa teori bagi merungkaikan keanehan posisi dan ketiadaan tengkorak dalam makam. Menurut ahli arkeologi ini semasa diwawancara oleh Luve Science, keadaan mayat ini disebabkan oleh amalan pagan bagi kaum Celt sebelum fasa tamadun Rom. Kaum ini percaya bahawa kepala adalah pusat kehadiran roh si mati. Mayat-mayat ini dikebumikan dalam kawasan bukit, menguatkan kebenaran teori ini.

Kawasan Pengebumian Kuno di Wales

Collard juga menemui kawasan pengebumian semasa aktiviti ekskavasi di kawasan lapang berdekatan kawasan pengebumian Barry. Mereka menemui kuburan sebanyak 450 mayat di dalamnya.

Menurut sejarah kawasan pengebumian ini, kawasan ini telah wujud selama 500 tahun, bermula dari abad ke-6 hingga ke-13 Masihi. Adalah aneh masyarakat pada waktu itu mengebumikan seseorang mereka sayang jauh dari gereja dan sanggup kebumikan kawasan yang tinggi.

Collard bersama kumpulan ahli arkeologi Wales ini kemudian mengambil sampel saki-baki rangka dan menganalisisnya jika terdapat hubungan darah dengan mayat lain, gejala penyakit dan kecederaan, dan tanda-tanda berkenaan diet si mati.

Kumpulan penyelidikan ini masih menganalisis dan menyiasat tentang sejarah makan yang pelik ini, berharap mereka menemui jawapannya. Mereka juga telah menerbitkan e-book tentang projek bernama ‘Five Mile Lane’ iaitu laporan-laporan berkenaan pembakaran mayat zaman gangsa, artifak serta rumah batu berusia 3,000 tahun lalu di Wales.

RUJUKAN:

Dawson, B. 25 April 2022. Mysterious Skeleton With Head Placed at Feet Is an Ancient Puzzle We’ve Seen Before. Science Alert.


Apa Yang Kita Perlu Tahu Mengenai Ribut Suria?

Sekitar beberapa dekad sekali, Bumi dihentam oleh ribut suria (solar storm) yang menyebabkan gangguan elektrik di Bumi.

RIbut suria yang berlaku pada tahun 1882 dan 1921 telah mengakibatkan perkhidmatan telegraf tidak berfungsi & banyak perkakas elektrik terbakar.

Bumi mempunyai medan magnet yang melindungi penghuninya daripada angin solar berbahaya. Tanpa medan ini, Bumi akan kering kontang & tidak dapat dihuni seperti Marikh. Marikh pun pada asalnya berkeadaan seperti Bumi tetapi kehilangan medan magnetnya menjadikannya seperti hari ini.

Angin suria bertukar menjadi ribut apabila jumlah tompok Matahari tinggi kerana ia melepaskan plasma yang banyak bersama medan magnetnya.

Kejadian ini ganggu medan magnet Bumi & cetuskan Geomagnetically Induced Currents (GIC). Seterusnya ganggu bekalan kuasa & elektrik di Bumi.

Ribut suria paling dahsyat pernah berlaku adalah ketika tahun 1859. Tetapi pada masa itu kita belum ada rangkaian komunikasi, belum ada bekalan dan grid kuasa elektrik. Kalau kejadian ini berlaku pada zaman ini, bekalan elektrik di seluruh dunia akan putus, internet pun putus.

Beberapa kejadian ribut suria dahsyat pernah berlaku sebelum ini. Pada tahun 1972, ribut solar telah menagkibatkan gangguan elektrik, rangkaian komunikasi & satelit di seluruh Amerika utara serta mengakibatkan meletupnya beberapa peranti letupan.

Pada tahun 1989, ribut suria mengakibatkan 6 juta penduduk tiada bekalan kuasa selama 9 jam. Aurora muncul menghampiri kawasan katulistiwa (pelik sebab aurora hanya muncul di kutub utara dan selatan).

Sekiranya kita perhatikan kejadian ini, ia berlaku sewaktu bilangan tompok Matahari tinggi pada kitaran tersebut. Ada waktu Bumi terlepas dari dihentam ribut suria seperti pada tahun 2012. Kesannya tidak seragam di seluruh dunia. Negara yang tinggi latitud lebih berisiko.

Walaupun ia hanya berlaku pada sesetengah kawasan, zaman dulu mungkin tidak terkesan sangat. Amerika terkesan, Malaysia masih selamat. Tetapi sekarang adalah zaman internet. Kabel pasang berhubung dengan banyak negara.

Pada tahun 2008, kabel internet pernah terganggu dan mengakibatkan gangguan di seluruh Timur Tengah, India hinggalah ke Singapura dan Indonesa.

Penyelidik yang menulis kertas kajian ini menekankan sekiranya ribut suria ini berulang lagi, Internet Apocalypses akan berlaku & beliau mencadangkan persediaan untuk berhadapan dengan kejadian ini kelak.


Makam Purba Raja-Raja Parsi

Naqsh-e Rustam merupakan salah satu tapak purba dari Empayar Achaemenid yang paling mengujakan, terdiri daripada makam-makam besar para raja Parsi yang menjangkau usia masa dari milenium pertama Sebelum Masehi. Naqsh-e Rustam berdiri kukuh sebagai tanda kenang-kenangan dari sebuah empayar yang pernah berkuasa dan memerintah wilayah yang luas pada zaman dahulu.Naqsh-e Rustam (bermaksud ‘Takhta Rustam’) terletak kira-kira 5 km (3 batu) arah barat daya dari Persepolis, ibu kota Empayar Achaemenid di Iran moden. Tapak yang berbentuk banjaran gunung suci dari zaman Elamite yang mengandungi ukiran-ukiran ini merupakan permakaman batu bagi para pemerintah dan kerabat diraja Achaemenid, berusia dari abad ke-4 dan abad ke-5SM. Tapak ini juga mengandungi relif-relif kepercayaan dari masyarakat Sassanid yang hidup pada abad ke-3M. Selain berfungsi sebagai permakaman (necropolis) diraja, Naqsh-e Rustam juga merupakan pusat upacara utama bagi masyarakat Sassanid sehingga abad ke-7M.

Tapak ini telah pun menjalankan kefungsiannya sejak sebelum tibanya Achaemenid, sebagaimana yang dibuktikan menerusi sebuah relif pra-Achaemenid (mungkin zaman Elamite) dan sejumlah kubur lama di tapak berkenaan. Walaupun relif ini telah pun ditindih dengan ukiran relif dari zaman Sassanid, masih terdapat ukiran seorang lelaki yang memakai topi berbucu ke haapan dan jubah panjang (gaya pakaian yang tidak lazim bagi kaum Achaemenid dan Sassanid) pada bahagian kanan relif berkenaan.Menurut beberapa buah sumber, figura inilah yang dikaitkan oleh penduduk tempatan dengan seorang wira mitos yang muncul dalam tulisan-tulisan Shahnameh di dalam ‘buku para raja’, iaitu Rustam sekaligus tapak tersebut dinamakan bersempena wira itu.

Walau bagaimanapun, kebanyakan relif di tapak ini berusia dari zaman permulaan Sassanid. Pada abad ke-3M, Sassanid yang ketika itu merupakan kuasa bahawan bagi Empayar Parthian berjaya menggulingkan kuasa tuannya itu, sekaligus menjadi kuasa baru di Timur. Untuk meraih keabsahan pada status pemerintahannya, kaum Sassanid cuba mengaitkan diri mereka dengan Empayar Achaemenid dan menganggap diri sebagai pewaris langsung empayar berkenaan. Salah satu perkara yang mereka lakukan bagi mencapai tujuan ini adalah dengan mengukir relif pada Naqsh-e Rustam.Walaupun tapak ini sendiri belum meraih status sebagai Tapak Warisan Dunia UNESCO, ukiran-ukiran relif Sassanid menerima perlindungan sebagai sebahagian daripada “Sassanid Archaeological Landscape of Fars Region”, diiktirah oleh UNESCO kerana ia menggambarkan perkembangan politik, sejarah, kebudayaan dan kesenian Empayar Sassanid. Tapak ini terdiri dari lapan buah tapak arkeologi di tiga bahagian geografi berbeza, iaitu Firuzabad, Bishapur dan Sarvestan.

Dua nama tempatan lain bagi Naqsh-e Rustam adalah Salib, perkataan Arab yang bermaksud ‘palang’, dan Palang-Palang Parsi. Hal ini kerana bentuk ukiran pada makam-makam ini mirip dengan bentuk palang. Makam-makam milik zaman Achaemenid inilah yang menarik perhatian Sassanid kepada tapak Naqsh-e Rustam.Makam-makam ini terdiri daripada ruangan pengebumian yang diukir pada bukit berbatu, dan setiap satunya mengandungi sebuah sarcophagus. Namun, tidak dapat dipastikan sama ada jasad raja-raja tersebut diletakkan secara langsung ke dalam sarcophagus itu, ataupun tulang-belulangnya dikebumikan di dalam itu setelah dibiarkan terdedah di ‘menara sepi’ itu. Tambahan lagi, dipercayai bahawa kesemua makam ini pernah dijarah berikutan serangan Alexander Agung pada abad ke-4SM.Walaupun terdapat empat makam di tapak ini, hanya sebuah sahaja yang identitinya dapat dikenal pasti secara jelas memandangkan ia disertakan dengan inskripsi tribahasa. Makam yang dimaksudkan ini adalah milik Darius I, pemerintah ke-3 bagi Empayar Achaemenid. Di atas palang ukiran pada makam Darius I ini terdapat sebuah panel yang disertakan dengan ukiran relif.Relif ini menggambarkan Darius, yang tangannya diangkat seolah-olah sedang memuja, sedang berdiri di atas tapak yang memiliki tiga anak tangga yang terletak di hadapan sebuah altar. Ketaatan si raja ini selari dengan perlindungan dewata yang diraihnya, memandangkan terdapat cakera bersayap Ahuramazda (dewa kepercayaan Zoroastrian) digambarkan terapung di atas kepalanya. Relif ini juga menggambarkan kekuatan yang dimiliki oleh Empayar Achaemenid, memandangkan seluruh latar ini disokong oleh pemikul-pemikul takhta yang mewakili 28 buah negara yang berada di bawah kuasa empayar berkenaan.

Tiga makam lain yang terletak di Naqsh-e Rustam diandaikan sebagai milik para pengganti Darius, iaitu Xerxes I, Artaxerxes I dan Darius II. Hal ini didasarkan daripada reka letak makam-makam tersebut yang mirip dengan makam Darius.Tanpa sebarang inskripsi atau bukti tambahan, identiti pemilik-pemilik makam tersebut mungkin akan terus kekal sebagai satu bahan perdebatan. Makam-makam diraja lain yang memiliki bentuk yang sama seperti makam di Naqsh-e Rustam boleh ditemui di Persepolis. Makam-makam tersebut yang dipotong menjadi batu-batuan berukiran wajah di Kuh-I Rahmat, diperkirakan milik pemerintah-pemerintah terkemudian dari Achaemenid, dan ia jelas menggambarkan pengaruh daripada makam-makam di Naqsh-e Rustam.

Setelah tumbangnya Empayar Achaemenid, tiada makam baru yang dibina di Naqsh-e Rustam. Sepertimana yang disebutkan sebelum ini, kaum Sassanian cuba mengaitkan diri mereka dengan Achaemenid dengan mengukir relif pada dinding batu Naqsh-e Rustam.Subjek bagi relif-relif berkenaan adalah pelbagai dan ia diukir pada abad ke-3 dan abad ke-4M oleh ramai pemerintah Sassanid. Salah satu relif yang paling masyhur adalah ukiran yang menggambarkan kemenangan Shapur I ke atas beberapa orang maharaja Rom, seperti Gordian II, Valerian dan Philip si Arab. Ukiran ini turut melibatkan istiadat pengurniaan pangkat bagi Ardashir I dan relif Hormizd II yang menunggang kuda.

Pada masa ini, masih berlangsung perancangan untuk memasukkan seluruh tapak Naqsh-e Rustam ini ke dalam senarai Tapak Warisan Dunia UNESCO sekaligus meletakkannya sebaris dengan Persepolis yang sudah pun meraih status tersebut. Sebahagian daripada rancangan ini melibatkan kelangsungan beberapa buah projek pembaikpulihan, termasuklah ujian imbasan laser bagi membantu melancarkan projek berkenaan.DIOLAH DAN DITERJEMAHKAN DARI Wu Mingren. (13 Julai 2018). Naqsh-e Rustam: Ancient Tombs of Powerful Persian Kings. Ancient Origins. https://www.ancient-origins.net/ancient-places-asia/naqsh-e-rustam-ancient-tombs-powerful-persian-kings-003231


Raja-Raja Paling Gila Dalam Sejarah

Gangguan mental adalah sejenis penyakit psikologi yang melibatkan otak dan ia tidak sekadar sembuh hanya berbekalkan ubat-ubatan. Layanan terhadap mereka yang mempunyai masalah atau gangguan mental ini berbeza mengikut zaman.

Jika kita hanya menghantar pesakit untuk bertemu kepada ahli psikriatri secara kerap untuk kesembuhan, orang zaman dahulu kala berbeza melayan pesakit sebegini. Mereka sebolehnya tidak mahu pesakit berhubung kepada dunia luar terutamanya keluarga yang mempunyai ahli yang bermasalah mental.

Mempunyai ahli keluarga yang sakit mental adalah perkara yang memalukan, tidak kira mereka berstatus buruh atau kerabat diraja. Malah, pemerintahan yang mempunyai gangguan mental adalah taboo bagi mengelak sebarang masalah seperti pengurusan istana yang tidak cekap dan perebutan takhta.

Namun begitu, pemerintah sebegini sebenarnya wujud dan ada kalangan pemerintah yang kita sendiri tidak menyangka bahawa pemerintah ini sangat terkenal.

1. Raja Nebuchadnezzar II (abad ke-7 SM, Babylon)

Raja Nebuchadnezzar II yang lahir pada 634 SM adalah antara raja Babylon yang agung pada fasa Neo-Babylonia dalam tamadun Mesopotamia. Baginda terkenal dengan mengalahkan kuasa Mesir Kuno dan Assyria bagi memastikan ibu negara-kota Babylon sebagai negara-kota yang berkuasa.

Baginda juga berjaya mengawal jalan perdagangan dari Teluk Parsi ke Laut Mediterranean dengan menundukkan kota-kota Syria dan Palestin. Walaupun Nebuchadnezzar banyak menyumbang kepada empayarnya, namun baginda sebenarnya mempunyai masalah mental.

Mengikut kitab Bible dari Daniel 4:25, Nebuchadnezzar mempunyai mimpi yang mengganggunya kemudian diterangkan oleh pentafsir mimpi baginda. Mimpi itu bermaksud:

“Tuanku (Nebuchadnezzar) akan meninggalkan orang ramai dan hidup bersama haiwan buas. Tuanku akan memakan rumput seperti lembu jantan dan dibasahi oleh embun syurga. 7 kali tuanku berbuat demikian sehingga mengaku Yang Maha Tinggi adalah pemilik seluruh kerajaan Bumi.”

Menurut kandungan Bible itu lagi, mimpi tersebut menjadi realiti:

“12 bulan dari mimpi tersebut, raja Nebuchadnezzar dipaksa tinggalkan dunianya. Baginda mulai memakan rumput dan dibasahi oleh embun. Rambut baginda memanjang seperti bulu helang dan kukunya juga memanjang seperti cakar burung. Sehingga tiba masanya, beta, Nebuchadnezzar, mendongak ke langit, dan minda berada dalam keadaan yang betul.”

Selama 7 tahun Nebuchadnezzar berbuat demikian. Sebenarnya apa raja Babylon ini hadapi adalah sejenis gangguan mental bernama Boanthropy, di mana pesakit percaya bahawa dia adalah seekor lembu.

2. Maharaja Caligula (abad pertama Masihi, Rom)

Kehidupan Maharaja Caligula yang memerintah Rom pada 37 hingga 41 Masihi penuh dengan konspirasi sehingga baginda dikatakan gila ketika pada akhir pemerintahan Caligula bertindak ekstrim.

Caligula hanya berumur 25 tahun apabila baginda dilantik menjadi maharaja Rom. Baginda dahulu adalah maharaja yang disayangi oleh rakyat. Pernah baginda memberikan bonus kepada bala tenteranya, menghapuskan cukai yang tidak bermanfaat, dan membebaskan banduan yang diadili secara tak saksama.

Baginda juga berusaha untuk memuaskan hiburan rakyat Rom dengan mengadakan perlumbaan chariot (sejenis kenderaan beroda yang ditarik oleh kuda), persembahan gladiator, dan drama pentas.

Namun, beberapa bulan selepas Caligula menjadi maharaja, baginda mengalami sakit yang serius. Setelah sembuh dari sakitnya, personaliti Caligula berubah mendadak. Baginda mula menggelar dirinya sebagai dewa dan meminta jambatan dibina menghubungkan istananya dengan kuil dewa Jupiter supaya mudah Caligula bertemu dewa tersebut.

Baginda mula turun padang dengan berpakaian sebagai dewa-dewi Rom dan demigod (manusia yang mempunyai darah dewa-dewi) seperti Hercules, Mercury, Venus, dan Apollo. Baginda juga meminta kepala patung dewa-dewi dalam kuil diganti dengan kepala patung Caligula.

Tambahan lagi, Caligula begitu taksub dengan kudanya bernama Incitatus. Seperti menyembah dewa-dewi, Caligula berikan kudanya sebuah rumah (bukan kandang) yang dihiasi dengan gading dan batu marmar. Lagi mengejutkan, baginda mahukan Incitatus dilantik sebagai ahli konsul, jawatan tertinggi dalam politik Rom!

Inilah kegilaan Caligula sehingga rakyat dan ahli konsul sendiri mempersoalkan keadaan mentalnya yang berubah dari maharaja yang penyayang kepada maharaja yang narsistik. Akibat kegilaannya, pada 24 Januari 41 Masihi, baginda dibvnuh oleh para pengawal selepas anjuran sukan festival dengan 40 t1kaman.

3. Raja Charles VI (abad ke-14 Masihi, Perancis)

Raja Charles VI memerintah kerajaan Perancis selama 42 tahun (1380-1422) sehingga kemangkatannya. Baginda dilantik pada umur 21 tahun dan mula memulihkan keadaan ekonomi dan politik sehingga Perancis mengalami perubahan. Atas tindakan ini Charles digelar sebagai “Charles yang Disayangi”. Masuk pertengahan umur 20-an, baginda mengalami masalah psikosis (tak dapat bezakan antara realiti dan illusi).

Pada umur 32 tahun, tindakan buruk Charles seterusnya menjadikan baginda terkenal lagi. Dalam rekod Perancis, Charles yang dalam keadaan ‘demam’ meracau dan memb*nuh 4 orang pahlawan, seterusnya meny3rang adiknya iaitu Louis of Orleans. Selepas pembunvhan tersebut, Charles tidak berhenti meracau sehingga baginda digelar “Charles yang Gila”, tidak lagi wujud gelaran “Disayangi” pada diri raja itu.

Sepanjang Charles ‘sakit’, baginda beranggap dirinya sebagai Saint George, pahlawan Kristian lagenda yang terkenal dengan memburu naga. Baginda sentiasa berlari sekitar laluan koridor istana dan pernah baginda tidak mahu mandi dan menukar pakaian selama 5 bulan. Baginda juga pernah percaya bahawa dirinya diperbuat dari kaca dan cuba menjahit pakaiannya dengan batang besi bagi mengelak dirinya ‘berkecai’.

Kegilaan Charles ini mengakibatkan baginda diabaikan oleh isteri dan anak-anaknya. Namun begitu, baginda tetap diteruskan khidmat sebagai maharaja sehingga mangkat. Tetapi keadaan Charles menjadikan kerajaannya berada dalam konflik yang tidak dapat dielakkan seperti pe-rang sivil, perampasan kuasa, dan penglibatan Perancis dalam Pe-rang Seratus Tahun.

4. Raja Henry VI (abad ke-15 Masihi, England)

Henry VI yang lahir pada 1421 dilantik menjadi pemerintah England dalam usia begitu muda sehingga 1461. Ketika pemerintahan baginda, England terlibat dalam Pe-rang Seratus Tahun di mana bapa saudaranya iaitu Charles VII mahu merampas takhta Perancis. Namun Henry VI mempunyai personaliti yang pemalu, pasif, dan tidak berminat tentang pepe-rangan.

Setelah England diisytiharkan kalah dalam Pe-rang Bordeaux pada 1453, meninggalkan Calais yang dahulunya jajahan England, Henry VI mengalami gangguan mental yang teruk sehingga baginda berada dalam keadaan katatonia (pergerakan tubuh dan pertuturan yang lambat) selama lebih setahun.

Berhari-hari Henry duduk di kerusi dalam biliknya seperti patung, tidak dapat bergerak ke mana-mana. Baginda juga tidak dapat bersama isteri melahirkan anak lelakinya. Tiada siapa tahu bila Henry VI boleh sembuh dari penyakitnya ini.

Kemudian, Henry sembuh dari katatonia dan sejarahwan pernah merekodkan tentang kegembiraan baginda mendengar khabar kelahiran anakandanya. Tetapi kesembuhannya hanya sementara. Kesihatan Henry semakin teruk sejak 1456 dengan mengalami keletihan yang melampau.

Pada akhir pemerintahannya, Henry digulingkan oleh pemb3rontak York dan dipenjarakan dalam Tower of London pada 1471. Setibanya Edward IV for York tiba ke London untuk mengisytiharkan kemenangannya, Henry didapati dibvnuh dalam penjara.

5. Ratu Joanna of Castile (abad ke-15 Masihi, Sepanyol)

Kisah Joanna bermula sebagai anak perempuan kepada pasangan Ratu Isabella I dari Castile dan Raja Ferdinand II dari Aragon yang terkenal dengan peristiwa Reconquista, iaitu usaha kembalikan kuasa pemerintahan Kristian di Sepanyol dari kerajaan Umayyah Al-Andalusia.

Setelah bondanya mangkat pada 1504, Joanna mengambil takhta sebagai Ratu kota Castile. Namun baginda diisytiharkan gila setelah baru beberapa tahun Joanna memerintah.

Pada tahun 1506, suami Joanna bernama Philip the Handsome telah meninggal dunia. Peristiwa ini menjadi penyebab Joanna mengalami gangguan mental. Dalam rekod sejarah, Joanna yang dipanggil sebagai ‘Juana la Loca’ (bermaksud Joanna yang Gila) pergi ke Granada selama 8 bulan membawa keranda suaminya. Dikatakan Joanna mencium dan membelai mayat tersebut.

Akibat kegilaan Joanna ini, baginda dipenjarakan atas arahan ayahandanya. Sesetengah sejarahwan beranggapan bahawa Joanna mengalami melancholia, psikosis, atau schizophrenia.

Terdapat juga teori bahawa kegilaan Joanna hanyalah propaganda semasa-mata bagi menjatuhkannya, kemudian ayahandanya berkuasa memerintah kedua-dua kota Sepanyol. Namun sehingga sekarang tiada jawapannya, sama ada Joanna benar-benar gila atau menjadi mangsa perebutan kuasa. Joanna meninggal dunia pada 1555, berusia 75 tahun dalam penjara.

6. Maharaja Jiajing (abad ke-16 Masihi, China)

Pada tahun 1521, Zhu Houcong mengambil takhta dari sepupunya, Maharaja Zhegde dan menjadi maharaja ke-12 Dinasti Ming. Zhu kemudian mengambil nama ‘Jiajing’ yang bermaksud ketenangan yang luar biasa. Tapi sebenarnya personaliti baginda berbeza dari maksud gelaran itu.

Maharaja Jiajing adalah pengamal ajaran Taoisme dan menjadi taksub untuk memiliki posyen hidup abadi yang lagenda itu. Jiajing percaya bahawa dengan mengumpul darah haid dari anak dara, baginda mempunyai kuasa yang membenarkannya hidup abadi.

Gadis berusia 13-14 tahun akan dikurung bagi menghasilkan ramuan posyen itu. Gadis-gadis ini hanya diberi makan daun pokok mulberi dan meminum air hujan, di mana Jiajing percaya ia boleh menyucikan darah haid itu. Bukan saja diberi makan sedemikian sehingga kelaparan, gadis-gadis ini juga dib3lasah teruk. Kalau ada antara gadis dikurung ini sakit, dia segera dibuang.

Tidak sekadar k3jam terhadap gadis-gadis untuk penghasilan posyen, para gundik juga menjadi mangsa kek3jaman dengan membelasah sehingga mereka rela melayan s3ksual Jiajing. Pada tahun 1542, 16 orang gundik Jiajing bersepakat membunvh maharaja yang k3jam itu. Mereka mencuba bvnuh Jiajing dengan mencekik lehernya menggunakan reben di dalam biliknya. Namun percubaan itu gagal kerana salah satu gundik salah mengikat reben mencekik Jiajing.

Percubaan membun*h Maharaja Jiajing telah didengari oleh maharani. Dengan keadaan Jiajing yang tidak sedar akibat tekanan dari cekikan itu, maharani mengambil keputusan untuk menghvkum para gundik yang bersubahat dengan hukuman mat1 dengan hirisan tajam.

Maharaja dinasti Ming yang berhalusinasi dengan kehidupan abadi ini menjadikan baginda begitu k3jam dengan manusia bergender wanita. Walaupun percaya bahawa baginda mampu mencapai kehidupan abadi, ketaksuban itu memakannya sendiri. Jiajing mangkat pada tahun 1567 akibat keracunan merkuri dari penghadaman posyen buatan sendiri.

7. Sultan Ibrahim (abad ke-17 Masihi, Turki Uthmaniyah)

Ibrahim adalah Sultan Uthmaniyah yang memerintah pada 1640 hingga 1648. Baginda adalah antara sultan-sultan Uthmaniyah yang mempunyai sejarah masalah mental. Namun kisah Sultan Ibrahim diambil kerana baginda terkenal dengan pembu-nuhan akibat gangguan mentalnya.

Dari zaman Ibrahim muda lagi baginda bersama 4 orang adik-beradik lelaki dikurung dalam kurungan bernama Kafes. Kafes adalah kurungan atau kandang dalam istana yang mengurungkan para pewaris takhta bagi mengelakkan sebarang perampasan kuasa dari pemerintah yang sedia ada.

Amalan Kafes yang bermula pada 1617 ini Sultan Murad IV (1623-1640) praktikkan kepada adik-beradiknya (termasuk Ibrahim) dan pada akhirnya 4 orang adik-beradik telah dib*nuh oleh Murad sendiri.

Setelah Murad IV mangkat, Ibrahim menjadi pewaris terakhir untuk memiliki takhta sebagai sultan baharu namun Ibrahim percaya bahawa tawawa nimi hanyalah umpan untuk memerangkap dirinya. Setelah Ibrahim melihat sendiri may*t Murad barulah baginda mengambil takhta tersebut.

Sepanjang Ibrahim memerintah, baginda sentiasa dise-rang oleh sakit kepala dan trauma dari kecederaan tubuh dan kelemahan mentalnya. Ini mungkin disebabkan oleh trauma dari zaman mudanya itu. Maka, ibunya bernama Kosem Sultan yang membantu Ibrahim menguruskan urusan istana selama 8 tahun.

Bagi menghilangkan rasa sakit Ibrahim, Kosem memberikan cadangan iaitu berseronok dengan gadis-gadis dari harem. Ibrahim bersetuju dan mula menghanyutkan dirinya bersoronok dengan para gadis harem. Baginda sanggup membelanjakan dengan hartanya demi memiliki permaidani bulu yang menutupi seluruh lantai istana! Tambahan lagi, setiap hari para gadis harem harus memenuhi ruang istana bagi mengadakan keramaian untuk Ibrahim.

Namun, keseronokan bersama gadis harem tidak dapat memulihkan keadaan mental Ibrahim. Ibrahim kemudian digelar ‘Ibrahim yang Gila’ setelah tindakannya mengejutkan dunia. Akibat paranoia oleh trauma masa lalu, baginda mel3maskan 280 orang gadis harem di Selat Bosphorus kerana percaya kesemua gadis harem akan melawannya.

Pad akhir pemerintahan, Ibrahim melaksanakan cukai yang melampau bagi menampung kehidupannya yang penuh hiburan dan ia mengakibatkan baginda diturunkan takhta dan dipenjarakan pada 1648. Pada hari ke-10 Ibrahim dipenjara, baginda telah dibvnuh.

RUJUKAN:

Gillan, J. (3 January 2021). Mad Monarchs & Outrageous Emperors: 7 Crazy Rulers of the Ancient World. Ancient Origins. Retrieved from 5 January 2021. https://www.ancient-origins.net/history-famous-people/mad-monarchs-0014751


Sejarah Penciptaan Kipas

Siapalah di Malaysia boleh hidup tanpa kipas. Kadang-kadang dalam bilik yang ada pendingin hawa pun tetap ada kipas. Sudahlah cuaca negara semakin panas angkara perubahan iklim sedunia. Taburan hujan pun tidak menentu.

Jadi setiap bulan tidak peliklah bil elektrik melambung kerana penggunaan kipas yang berleluasa. Entahnya satu bilik ada tiga kipas pun – siling, meja, berdiri. Yalah – akibat tak tahan panas, benda sebegini adalah normal.

Tapi fikir sejenak. Dari mana datangnya kipas? Benar, kemajuan elektrik memberikan sentuhan tenaga kinetik supaya kipas kekal berpusing untuk menjana pengudaraan. Cuma titik permulaan kipas yang paling awal itu wajar dipersoalkan.

Orang Mesir purba, menjadikan hamba untuk mengipas tuannya daun teratai besar. Orang-orang Yunani dan Rom memilih bulu merak yang diikat mengembang sebagai kipas.

Antara kipas pertama dalam dunia ialah kipas punkah dari India yang digunakan sekitar 500 S.M. Kipas ini diperbuat daripada buluh.

Punkah diletakkan tiang dan menggunakan sistem tali sawat dan takal untuk memastikan kipas bergerak ke atas dan bawah lalu menghadirkan angin sepoi-sepoi bahasa.

Kedatangan British ke India telah menambahbaik teknologi kuno ini dengan teknik lebih moden. Punkah diletak di siling dan dikendalikan oleh seorang hamba. Jenis ini pula dipanggil punkah wallah.

Teknologi punkah ini masih diamalkan pada hari ini. Cuma sekarang elektrik digunakan untuk menggerakkan kepingan punkah.

Biasanya kalau India buat satu, China pun nak juga. Dalam teknologi kipas, China pun antara yang terawal dalam inovasi. Ding Huan merupakan seorang jurutera China semasa Dinasti Han telah meninggalkan kipas bulatan yang perlu diputar secara manual.

Kipas yang mempunyai bilah perlu diputarkan secara manual untuk menghasilkan angin.

Ilham Kipas Zaman Moden

Minda golongan cerdik pandai diperah sehabis-habisnya terutamanya pada masa Barat mengharungi gelombang haba. Pada abad ke-17 para saintis seperti Otto von Guericke dan Robert Boyle bergiat melaksanakan eksperimen untuk menggerakkan tenaga.

Ditambah pula dengan kegigihan British dalam industri perlombongan arang batu, mereka perlu penggerak angin sangat-sangat supaya udara terkepung dalam lombong boleh dikeluarkan agar tiada yang sesak nafas.

Kedatangan kuasa wap (steam energy) yang membolehkan pergerakan kipas angin dengan baik. Pada tahun 1849, William Brunton berjaya menggerakkan kipas angin di sebuah lombong arang batu Selatan Wales. Namun hasil Brunton sebenarnya lebih kepada konsep semata-mata.

Hanya pada 1851 barulah Dr. David Boswell Reid mengabadikan namanya selepas berjaya memasang empat kipas kuasa wap untuk kegunaan Hospital St. George. Teori Reid sebenarnya mudah. Dengan tekanan mencukupi, kipas boleh berpusing.

Kebergantungan masyarakat kepada kuasa wap berhenti selepas Philip Diehl menciptakan kipas siling elektrik pertama dunia pada tahun 1882. Semestinya Revolusi Perindustrian perlu diberikan penghargaan kerana saintis berjaya menggerakkan kipas angin dengan menggunakan alkohol atau minyak tanah.

Pada tahun 1909, lagenda kipas angin global iaitu KDK mula bertapak. Kipas angin secara perlahan-lahan menjadi suatu keperluan manusia. Sebelum ini hanya golongan bangsawan dan hartawan sahaja memilikinya.

Tetapi inovasi semasa yang mengambil kesempatan dengan kejatuhan harga besi keluli telah menyebarkan pengaruh kipas angin ke seluruh dunia.

Kipas angin juga digunakan bagi unit pendingin hawa. Sekitar 1960-an, kaum keluarga di perumahan pangsa Barat berhenti bergantung kepada kipas.

Pengurusan perumahan telah mewajibkan pemasangan pendingin hawa berpusat. Bererti seluruh bangunan telah disejukkan dengan pendingin hawa yang dibiayai setiap isi rumah.

Tetapi inovasi kipas kian berterusan. Pada tahun 1998, William Fairbank dan Walter K. Boyd menciptakan kebolehan tetapan kelajuan. Kelajuan kipas angin selalu memainkan peranan dari segi penggunaan elektrik.

Sehingga hari ini ilham Fairbank-Boyd menjadi semakin berkembang selaras perkembangan teknologi moden. Kipas boleh dikawal melalui alat kawalan jauh malah telefon pintar.

RUJUKAN:


Pemikir Islam Tersohor Meletakkan Tanda Aras Tersendiri Dalam Mempersembahkan Sebuah Kisah Cinta

Tenggelamnya Kapal van der Wijck merupakan karya penulisan Prof. Dr. Haji Abdul Malik Karim Amrullah (HAMKA) dalam bentuk novel dan diterbitkan pada tahun 1938 iaitu ketika beliau berusia 30 tahun. Sebagai penghargaan atas mutu dan kualiti karya beliau ini, pelbagai usaha dilakukan untuk terus menghidupkannya, antaranya melalui pementasan teater dan kemuncaknya ialah filem yang ditayangkan pada akhir tahun 2013.

Menerusi karya unggul ini, dapat dikesan gaya pemikiran Hamka melalui pendekatan yang berbeza dalam menyentuh kisah cinta. Berbeza dengan para penulis sezamannya, Hamka lebih suka menyentuh perihal dalaman yang telah menjadi akar umbi, bagi mencetus persepsi baharu masyarakat terhadap perkara yang sering dipandang enteng.

Oleh itu, novel Tenggelamnya Kapal van der Wijck adalah contoh terbaik diberikan oleh Hamka sebagai tanda aras bagi karya-karya seni yang muncul selepasnya. Berikut antara kebijaksaan Hamka dalam karya unggul beliau ini.

1. Mengangkat isu yang dekat dengan masyarakat dan sering berulang sepanjang zaman.

– Adat, darjat, dan bangsa keturunan merupakan isu yang diketengahkan oleh Hamka bagi mengajak khalayak menyelami sendiri keperitan jiwa dalam menghadapi sikap melampau segelintir masyarakat terhadap isu ini.

– Menggunakan pendekatan selami jiwa iaitu melalui kisah cinta sepasang kekasih, kerana setiap manusia pasti menyelami pahit manis bercinta. Ini merupakan khalayak sasaran.

2. Menanam rasa cinta pada budaya tanah air dan berwaspada terhadap ancaman luar yang sangat licik.

– Secara halus mengkhabarkan bahawa budaya luar khususnya barat adalah tidak sesuai dicampur aduk dalam budaya timur yang penuh tatasusila. Maka secara tidak langsung mampu menanam semangat kepada khalayak untuk menolak sebarang bentuk penjahahan ke atas tanah air tercinta.

3. Mengajak khalayak untuk mengenali dan medalami sejarah tanah air melalui kisah yang terselit padanya.

– Menggunakan unsur sejarah sedia ada sebagai latar masa dan tempat, khususnya dalam kisah ini ialah kapal Belanda Van der Wijck yang benar-benar wujud dalam lipatan sejarah. Setiap perincian latar tempat dan masa juga dititik beratkan. Ini mencetuskan tanda tanya kepada khalayak, sekiranya kisah yang disajikan ini adalah kisah benar ataupun tidak. Persoalan sedemikian akhirnya akan membawa natijah kepada usaha pencarian maklumat tentangnya. Tambahan ilmu ini sangat menguntungkan.

– Idea seperti ini juga akhirnya diguna pakai oleh sutradara James Cameron dalam filem pecah panggungnya, Titanic (1997). Ia juga mengundang persepsi yang sama, “adakah filem ini berdasarkan kisah benar?”. Pertanyaan yang sama akan terus berlangsung sehingga kepada generasi baharu yang akan menonton. Akhirnya wujud generasi celik sejarah dan cinta padanya. Taktik yang hebat.

– Juga Penggunaan bahasa yang tersusun dan puitis menggambarkan suasana zaman dan susunan budaya agar khalayak berterusan mengenali identiti bangsa dan tanah air.

4. Cetusan idea yang membakar semangat sebagai jalan keluar daripada isu permasalahan yang telah diangkat dalam karya.

– Gambaran memperlihatkan bahawa masyarakat masih mudah terbuai dengan tipuan harta benda dalam menilai baik buruk keturunan bangsa dan darjat. Maka idea untuk membina legasi kejayaan diri, adalah solusi bijak kerana bangsa diri yang dimiliki akan terus dimuliakan walau dasarnya hanya anak merempat. Ini akan menguatkan lagi jati diri, iaitu tidak sekadar mahu menikmati kemuliaan bangsa atas jasa yang telah dikecapi oleh leluhur sebelumnya.

– Menjadikan kekecewaan dalam percintaan sebagai kekuatan untuk memulakan kehidupan yang lebih baik dan berjaya sebagai bukti diri tidak wajar ditinggalkan dan dihinakan. Malah setelah menggapai kejayaan, sudi pula memaafkan kepada yang menghinakan.

5. Memahamkan tentang jiwa manusia yang belainan kedudukan darjat, jantina, dan kemahsyuran.

– Hamka cuba mendidik khalayak agar cuba memahami sifat semula jadi wanita, yang diumpamakan lalang kerana lemah pada pegangan prinsip. Maka pelengkapnya ialah lelaki yang mampu menegakkan prinsip bagi wanita. Jika lemah penegaknya, maka lemahlah pegangan prinsip wanita itu.

– Begitu juga dengan perilaku orang yang mempunyai darjat yang tinggi, keturunan yang mulia, dan berharta, digambarkan sebagai golongan yang mudah menerima ancaman buta mata hati, maka haruslah berwaspada daripada peyakit hati itu.

FILEM | Begitu hebat gaya pemikiran Hamka, sehingga karya beliau dapat dimanfaatkan melalui terjemahan versi visual dengan jayanya. Tahniah bagi sutradara Sunil Soraya atas keberhasilan dalam membikin filem adaptasi novel dengan begitu cermat sehingga mengekalkan nilai-nilai manfaat yang halus yang cuba disampaikan oleh Hamka. Sehingga kini, filem yang menelan belanja RM20 juta ini telah berjaya menjadi fenomena kerana dekatnya pengisian dalam filem ini dengan masyarakat, walau setelah tiga tahun ditayangkan.


Kisah Doktor Yang Bedah Diri Sendiri

Dalam lipatan sejarah manusia, ada saja doktor dan saintis melakukan apa saja atas nama sains termasuk bereksperimen ke atas diri mereka. Salah seorang daripada ahli kumpulan figura pelik tapi hebat ini ialah seorang pakar bedah bernama Dr Evan O’Neill Kane. Dr Kane menjadi terkenal kerana membuat pembedahan ke atas diri sendiri bukan sekali tetapi tiga kali!

Beliau dilahirkan pada 6 April 1861 dan merupakan salah seorang daripada empat orang anak Mejar Jeneral Thomas L. Kane dan isterinya Elizabeth Denniston Wood Kane. Bapa Kane, Mejar Jeneral Thomas L. terkenal bukan saja kerana mencegah pertempuran antara orang Mormon dengan kerajaan Amerika Syarikat sekitar 1857-1858. Beliau juga merupakan wira Perang Saudara termasuk diberi kenaikan pangkat sebagai Mejar Jeneral di Gettysburg.

Majoriti karier beliau sebagai pakar bedah di Hospital Kane Summit – sebuah hospital yang diasaskan ibunya yang juga seorang doktor, Elizabeth. Sebagai pakar bedah, Dr Kane merasakan prosedur pembedahan tidak memerlukan anestesia am kecuali jika perlu sahaja – pendirian yang bertentangan dengan doktrin perubatan standard ketika itu. Ini kerana anestesia am jika salah percaturan, ia boleh mengakibatkan pesakit tidak sedarkan diri.

Begitupun, ramai pakar bedah tidak bersetuju dengan pandangan Dr Kane. Lantas, bagi membuktikan idea tersebut boleh dipakai, beliau memilih memotong salah satu jarinya selepas ia dijangkiti kuman pada 1919. Dengan kejayaan prosedur tersebut, ini membuktikan teori Dr Kane bahawa anestesia am hanya digunakan semasa pembedahan jika ada keperluan.

Kemudian pada 1921, beliau diuji untuk melakukan satu pembedahan yang paling mencabar ke atas dirinya: membuang apendiks. Ini berikutan Dr Kane mengalami masalah apendisitis yang kronik ketika itu. Bagaimanapun, perkara ini mudah bagi beliau kerana telah menjalankan lebih 4,000 pembedahan apendektomi sepanjang kariernya sebagai pakar bedah.

Dan ini turut membawa kepada satu lagi teori Dr Kane, sesebuah pembedahan dilihat lebih selamat dan praktikal jika pesakit diberi anestetik setempat. Beliau sebenarnya cuba membuktikan teori ini menerusi pembedahan ke atas pesakit-pesakitnya tetapi dihalang atas alasan doktrin perubatan standard yang diamalkan ketika itu. Lantas, apa lagi cara membuktikan teori Dr Kane dengan melakukan pembedahan ke atas dirinya buat kali kedua.

Pada 15 Februari 1921, beliau menggunakan bantal sebagai penyokong dan cermin sebagai cara melihat kedudukan apendiks semasa pembedahan. Dr Kane kemudian menyuntik dirinya dengan novocaine dan mula membedah dirinya.

Selepas berjaya mengapit saluran darah, beliau berjaya mengeluarkan apendiks sambil berbual dan ketawa dengan para jururawat yang membantunya semasa pembedahan. Setelah itu, luka pembedahan dijahit oleh adiknya yang juga seorang pakar bedah, Thomas. Kejayaan pembedahan tersebut turut dilaporkan dalam akhbar New York Times keesokan harinya.

Tetapi ini bukan kali terakhir Dr Kane membuat pembedahan ke atas dirinya. Pada 1932 semasa berusia 70 tahun, beliau terpaksa membuat pembedahan ke atas hernia inguinalnya selepas cedera di bahagian berkenaan enam tahun lepas. Kecederaan itu dialami semasa Dr Kane keluar menunggang kuda.

Walaupun berisiko merosakkan arteri femoralnya, beliau masih mampu melawak sepanjang pembedahan yang berlangsung selama 50 minit. Keesokan harinya, Dr Kane kembali bertugas sebagai pakar bedah. Bagaimanapun, beliau meninggal dunia beberapa bulan kemudian akibat pneumonia.

Sejak itu, wujud kes di mana doktor membuat pembedahan ke atas diri sendiri atas sebab tertentu. Misalnya pada 1961, Dr Leonid Rogozov terpaksa membuat pembedahan apendektomi ke atas dirinya dengan bantuan seorang mekanik dan ahli meteorologi. Pembedahan apendektomi beliau dianggap mencabar kerana dibuat di stesen penyelidikan Kesatuan Soviet di Antartika dengan Rogozov satu-satunya doktor yang bertugas di situ.

Lebih 20 tahun kemudian, Dr Ira Kahn terpaksa melakukan pembedahan ke atas diri sendiri pada 1986. Tidak seperti Dr Kane yang melakukannya atas sebab eksperimen perubatan, pembedahan ini dibuat atas sebab kecemasan selepas beliau terperangkap dalam kesesakan lalu lintas. Tidak mahu mengambil risiko, Kahn melakukan pembedahan dalam keretanya.

RUJUKAN

Clancy, CJ. (2022, 26 Januari). Dr. Evan O’Neill Kane: Irish American surgeon famous for self-surgery. Irish Central.

Felton, J. (2022, 31 Mei). The Doctor Who Performed Three Major Surgeries On Himself. IFLScience.

Reilly, L. (2018, 17 September). The Surgeon Who Removed His Own Appendix. MentalFloss.


100 Tahun Perjanjian Severes Yang Memecahkan Empayar Uthmaniyyah

Pada beberapa hari yang lepas, negara Republik Turki menyambut ulangtahun ke-100 sebuah perjanjian damai yang ditandatangani antara Kuasa Bersekutu dengan delegasi Empayar Uthmaniyyah iaitu pada tarikh 10 Ogos 1920. Perjanjian ini dimeterai bagi menandakan berakhirnya Per*ng Dunia Pertama terhadap empayar tersebut.

Perjanjian ditandatangani di sebuah kilang porselin di luar Paris, tidak sampai beberapa tempoh, perjanjian itu kemudian dianggap sebagai ‘rapuh’ sesuai dengan lokasi berlakunya perjanjian itu di kilang menghasilkan porselin. ‘Orang sakit Bosphorus’, sebagaimana gelaran yang diberikan kepada Empayar Uthmaniyyah oleh beberapa pihak sekutu, akan dipisah, dirobek, dibahagi-bahagikan, hingga hampir tiada apa pun yang tinggal untuk rakyat Turki.

Dengan Empayar Uthmaniyyah yang telah kepenatan kerana akibat dari per*ng dari tahun 1918, gelanggang telah siap sedia dibuka bagi tujuan menghadapi pukulan yang terakhir lagi mem*tikan iaitu Sevres.

Walaupun ia tidak pernah dilaksanakan, Perjanjian Sevres terus bergema hingga seratus tahun kemudian. Sebenarnya, Sevres telah membuka pintu masuk terhadap campur tangan kuasa luar dan sikap ‘double standard’ yang diterapkan oleh negara-negara Eropah terhadap Turki.

Perjanjian Sevres dapat digambarkan sebagai perjanjian yang setara dengan Perjanjian Versailles tetapi kurang terkenal bagi Empayar Uthmaniyyah. Ciri-ciri khas dari perjanjian ini adalah lebih sesuai digambarkan sebagai satu tindakan yang kelihatan sebagai ‘menghukum’ Uthmaniyyah.

Walaupun Perjanjian Versailles juga sama menyebabkan pihak pemenang melakukan penindasan terhadap pihak yang kalah, ‘hukuman’ melalui Perjanjian Sevres ternyata jauh lebih berat. Seperti yang digambarkan oleh Justin McCarthy, Pihak Sekutu mendominasi syarat-syarat perjanjian damai seolah-olah bangsa Turki benar-benar dikalahkan sepenuhnya.

Perjanjian Sevres lebih mengutamakan kepentingan Pihak Sekutu diikuti oleh kepentingan kaum Yunani dan Armenia. Sebenarnya, perjanjian Sevres sudah berada diambang kemuncak untuk melaksanakan sebuah projek nasionalis Yunani yang dikenali sebagai Idea Megali, ia dirancang untuk memadamkan hak Turki dari wilayahnya di Eropah, serta sebahagian besar pesisir Aegean dan Laut Hitam.

Perjanjian Sevres dicatit menjadi satu dokumen yang panjang dan terperinci yang merangkumi 433 artikel. Tujuannya adalah untuk pemisahan, penakl*kan, dan pelucutan hak terhadap segala saki baki tanah milik Uthmaniyyah menjelang berakhirnya Per*ng Besar (Per*ng Dunia Pertama).

Perjanjian itu menyelesaikan beberapa isu yang dimulakan dari penubuhan negara baru di wilayah Turki hinggalah kepada isu-isu dan perincian yang kecil mengenai gerabak kereta api.

Bahagian yang paling mencabar kesabaran dan maruah Turki adalah adalah Bahagian III, Seksyen I, Artikel 36 yang sepatutnya memperuntukkan Kota Konstantinopel (Istanbul) untuk kekal berada di bawah pemerintahan Turki tetapi keputusan ini boleh berubah jika Turki gagal “mematuhi ketentuan Perjanjian ini dengan setia.”

Ini adalah manfaat yang akan digunakan pihak Sekutu bagi memastikan kepatuhan pemerintah Istanbul yang sudah pun akur. Selanjutnya, Artikel 37 menetapkan pembentukan “Suruhanjaya Selat-selat” yang terdiri daripada para perwakilan Kuasa Sekutu, termasuk Yunani, yang pada hakikatnya akan diberikan kuasa mengawal laluan Selat Turki.

Dengan pandangan pendokong Idea Megali yang menunjukkan kecenderungan terhadap kota Konstantinopel, Artikel 36 dan 37 sememangnya tidak menyenangkan hati Turki.

Walaupun Istanbul telah pun tunduk secara rasmi, perjanjian dalam artikel 63-122 boleh disebut sebagai “artikel pemisahan wilayah Turki.”  Untuk klausa yang memperuntukkan pembahagian wilayah dan penubuhan negara-negara baru dengan mengorb*nkan Turki dalam banyak hal adalah inti pati yang jelas melebihkan kepentingan Sekutu.

Wilayah Turki harus dipecahkan mengikut sempadan tertentu untuk negara Kurdi (Artikel 63-64), Yunani akan menggabungkan Izmir dan daerah sekitarnya untuk membentuk negara Greece (Artikel 65-83), dan Armenia akan diluaskan sempadannya dengan mengorb*nkan wilayah timur Turki (Artikel 88-90  ).

Perjanjian itu ternyata telah mematahkan sayap Sultan yang keadaannya sudah sedia lemah sebagai khalifah untuk semua umat Islam. Artikel 139 dimaksudkan untuk memastikan supaya bidang kuasa seorang Sultan dan Khalifah tidak akan melebihi batas wilayah pemerintah Istanbul yang semakin menyusut.

Penakl*kan terus diperluaskan ke sektor ekonomi. Satu Suruhanjaya Kewangan yang baru dan kuat akan dibentuk namun pada dasarnya ia hanya akan mengambil alih kawalan terhadap kewangan Turki dan pengurusan sumbernya.  (Perkara 236).

Perjanjian Sevres bukan hanya terkenal kerana intipatinya yang jelas bertujuan mahu menakl*k dan memecahbelahkan wilayah Turki, tetapi ia juga berusaha untuk menghilangkan identiti Turki dari warisan budaya dan dokumen sejarahnya. Objektif Artikel 423-425 jelas menyatakan hasrat ini.

Artikel 423 menetapkan bahawa Turki akan menyerahkan kepada pihak Sekutu segala “buku-buku, dokumen dan manuskrip bersejarah dari Perpustakaan Institut Arkeologi Rusia di Konstantinopel.”

Turki juga perlu menyerahkan senarai daftar hartanah tempatan kepada Greece yang melibatkan seluruh senarai wilayah-wilayah yang diambil alih oleh Yunani setelah tahun 1912 (Artikel 424).

Negeri-negeri baru yang ditubuhkan dari sisa runtuhan Empayar Uthmaniyyah harus diberikan segala dokumen dan arkib yang berkaitan dengan hartanah berbentuk wakaf dari bekas wilayah Uthmaniyyah masing-masing (Artikel 425).

PENENTANGAN

Perjanjian Sevres ditolak bulat-bulat oleh gerakan penentangan Turki. Parlimen Turki, yang ditubuhkan pada bulan April 1920, telah terbentuk dan memimpin satu rancangan perjuangan kebangsaan.

Pada 19 Ogos 1920, Parlimen Turki menolak perjanjian yang cukup menghina maruah mereka ini dan mengisytiharkan penandatangan dan pegawai yang menyokongnya sebagai bersalah kerana berlaku khianat.

Kandungan syarat-syarat yang ditetapkan oleh perjanjian Sevres mengesahkan bahawa Mustafa Kemal Pasha dan gerakan penentangan yang dipimpinnya telah menduga apa yang akan berlaku dengan tepat sejak awal lagi. Sebenarnya, kejayaan Gerakan Nasionalis Turki adalah untuk memastikan bahawa perjanjian itu tidak dilaksanakan oleh kuasa Eropah atau sekutu mereka.

Skala dan ruang lingkup pemisahan serta penakl*kan yang dibayangkan oleh kuasa-kuasa Eropah telah menjadi sebati dalam jiwa bangsa Turki sebagai satu pedoman sejak peristiwa itu. Sebenarnya, analogi Sevres dan sindrom Sevres sering saja muncul berulang kali apabila negara-negara Eropah kembali terlibat dalam amalan ‘double standard’ terhadap Turki.

Tempoh paling getir dalam sejarah Turki Moden ini memastikan prinsip asas dalam politik antarabangsa – iaitu fakta-fakta di lapangan akan membentuk perjanjian damai. Namun akhirnya, Per*ng Kemerdekaan Turki mengubah fakta-fakta ini dengan beralasan mahu membatalkan perjanjian Sevres dan sekaligus membawa kepada perjanjian damai sebenar yang diselesaikan di Lausanne.

RUJUKAN:


Transrasial Yang Menolak Identiti Kaum Sendiri – Treasure Richard

Adakah anda pernah mengalami fasa atau perasaan di mana anda membenci
diri dan kaum sendiri? Atau lebih khusus lagi, adakah anda pernah melalui keadaan
di mana anda benci menjadi seorang Melayu dan tidak sukakan kaum Melayu itu
sendiri? Atau anda ingin memangkah kotak identiti kaum lain dan bukan kaum
kelahiran anda yang sepatutnya dalam dokumen rasmi? Anda tidak keseorangan
dalam hal ini. Terdapat beberapa kes terkenal mengenai individu yang mengalami
krisis identiti, enggan dianggap sebagai kaum asal kelahiran, sebaliknya
mengaitkan diri dengan kaum berbeza yang dipanggil sebagai transrasial. Kes
pertama melibatkan seorang remaja kulit hitam keturunan Afrika-Amerika bernama
Treasure Richards. Gadis berumur 16 tahun itu menjadi tajuk utama akhbar-akhbar
dan topik perbincangan hangat di media sosial selepas muncul dalam satu
rancangan temubual tabloid.

Rancangan tersebut membicarakan kes-kes kontroversi dan sensasi dengan
menampilkan tetamu jemputan yang terlibat dalam masalah yang dihadapi. Ia
dikendalikan oleh ahli psikologi selebriti Dr. Phil yang menamakan rancangan
wawancara tersebut dengan namanya sendiri. Dalam episod bertarikh 24 Oktober
2018, Treasure muncul bersama ibu, Monique dan abangnya Kendal, yang mendakwa
Treasure bersikap rasis terhadap kaum kulit hitam sejak berusia 5 tahun.
Menurut Monique, anak gadisnya itu tidak mahu bermain dengan anak patung kulit
hitam atau kanak-kanak kulit hitam. Treasure juga mengeluarkan kata-kata kesat
menghina kaumnya secara terbuka tanpa sebab munasabah. Antara hinaan yang
dikeluarkan Treasure ialah mengejek wajah bayi kulit hitam sebagai hodoh
seperti gorila. Berdasarkan rakaman video Youtube yang dibuat di kediamannya,
Treasure memberikan beberapa alasan mengapa dia merasakan dirinya seorang kulit
putih Kaukasia. “Saya tahu ramai orang tak setuju dengan pendapat saya. Saya
adalah orang kulit putih. Saya seorang Kaukasia kerana semua tentang diri saya
berlainan daripada kaum Afrika-Amerika. Rambut saya semulajadi lurus. Saya tak
perlukan krim pelurus sebab rambut saya tak kerinting. Hidung saya tak besar
seperti hidung orang Afrika-Amerika. Bibir saya sempurna, tak terlalu nipis,
tak terlalu tebal, sedang-sedang elok saja.”

Treasure tidak segan silu mengakui Presiden Donald Trump adalah
idolanya selain memuja selebriti wanita berkulit putih seperti Jennifer Aniston
dan Kim Kardashian. Ku Klux Klan, pertubuhan pelampau fahaman kanan dianggap
Treasure sebagai organisasi yang bijak dan berada pada landasan yang betul.
Treasure juga menganggap Obama seorang Presiden US yang tidak membawa apa-apa
kemajuan kepada negara itu, sebaliknya memuji kepimpinan Trump. Kenyataan Treasure
dalam rakaman video di rumah yang begitu prejudis terhadap kaum Afrika-Amerika
sangat mengejutkan Dr. Phil dan semua hadirin. Di studio, sekali lagi Dr Phil
menyoal Treasure, apakah yang membuatkan Treasure percaya bahawa dia adalah
seorang kulit putih Kaukasia? Treasure menjawab dengan penuh yakin, “Saya tahu
saya seorang Kaukasia kerana bila saya bangun pagi, saya ada kehidupan yang
bagus. Rambut saya sangat sempurna, kulit saya tak hodoh. Dan saya juga tak
gemuk, iaitu salah satu ciri orang Afrika-Amerika. Mereka bercakap bahasa
ghetto yang kasar. Lagipun mereka tak bertamadun, berfikir seperti penjenayah
dan saya tak faham pemikiran mereka. Jadi saya tak sama langsung dengan mereka.
Saya berbeza daripada orang Afrika-Amerika kerana saya orang kulit putih.”

Treasure berkata dia gemar menghina kaum kulit hitam Afrika-Amerika
dengan pelbagai cercaan kerana ia membantu kaum itu untuk terus merasa rendah
diri dan kekal di kedudukan yang lemah.
Dr. Phil membalas Treasure dengan berkata, sebagai seorang kulit putih
Kaukasia, dia sendiri tidak dapat menerima ucapan Treasure yang penuh dengan
kebencian itu. Malah abangnya Kendal menyifatkan Treasure mempunyai masalah
mental kronik yang perlu dirawat dengan segera. Video wawancara rancangan Dr.
Phil tular di semua media cetak serta elektronik dan mendapat pelbagai
tindakbalas dan ulasan daripada masyarakat. Rupa-rupanya, sikap wasangka
Treasure terhadap kaumnya berpunca daripada pembohongan ibunya sendiri. Monique
telah menipu Treasure dan Kendal bahawa mendiang suaminya yang berketurunan
Kaukasia merupakan bapa kandung mereka dan mereka berdua berdarah kacukan
Afrika-Kaukasia. Dalam rancangan itu, Monique mendedahkan yang dia terpaksa
membuat pembohongan itu kerana mendiang suaminya adalah satu-satu persona bapa (father
figure) kepada dua beradik itu. Monique memutuskan sepenuhnya hubungan dengan
bapa kandung Treasure dan Kendal yang menyebabkan mereka tidak pernah bertemu
dengan bapa kandung.

Semasa mendiang suaminya masih hidup, mereka sekeluarga mempunyai kehidupan
selesa sebagai warga kelas menengah dan tinggal di kawasan perumahan
dikelilingi masyarakat kulit putih. Keadaan berubah apabila selepas kematian
suaminya, Monique terpaksa berpindah ke kawasan perumahan yang lebih murah
untuk didiami kerana tiada punca pendapatan dan hanya bergantung kepada bantuan
kebajikan. Mereka tiga beranak berpindah ke kawasan kejiranan masyarakat
Afrika-Amerika yang padat, bising, kotor dan dipenuhi masalah sosial serta
jenayah. Pada masa yang sama Monique menceritakan perkara sebenar iaitu mereka
dua beradik bukan kacukan Afrika-Kaukasia sebaliknya berketurunan kulit hitam
Afrika-Amerika. Bermula dari situlah Monique menunjukkan kebenciannya yang
mendalam terhadap orang kulit hitam. Spirit, ahli terapi yang dijemput ke studio
untuk mengulas masalah keluarga ini, menjelaskan punca sikap perkauman Treasure
terhadap masyarakat Afrika-Amerika. Treasure tidak membenci orang kulit hitam,
tetapi hakikatnya dia membenci dirinya sendiri. Apa yang dia benci adalah
keadaan hidupnya yang berubah 360 darjah selepas kematian bapanya. Apa yang
Treasure mahukan adalah kehidupan lama yang lebih selesa terutama dari segi
ekonomi yang memberikan keyakinan diri dari aspek sosial.

Selepas Treasure tampil dalam rancangan Dr. Phil, muncul pula satu video
lain yang mendakwa dirinya adalah anak Monique dengan mendiang suami berkulit
putih. Nina Richards berkata ibu dan adik-adiknya telah dipergunakan oleh Dr.
Phil dan isu Treasure membenci orang kulit hitam adalah cerita yang direka.
Menurut Nina, Dr. Phil mengambil kesempatan ke atas ibu dan adik-adiknya dengan
menawarkan mereka bertiga percutian percuma ke Los Angeles dengan semua
perbelanjaan ditanggung untuk merakamkan episod tersebut. Kata Nina, Treasure
yang menjadi perancang isu tersebut turut berharap untuk menjadi tular dan
dikenali umum. Treasure mahu menjadi seperti Danielle Bregoli, yang tular
selepas menyertai rancangan Dr. Phil pada tahun 2016. Danielle berjaya mencipta
kerjaya sebagai selebriti Instagram dan menerima pencalonan dalam kategori
artis rap wanita terbaik untuk Anugerah Billboard Music.

Namun tuduhan Nina disangkal semula oleh Dr. Phil yang mempertahankan
bahawa episod rancangan itu bukan satu penipuan tetapi perkara yang benar-benar
terjadi. Dr. Phil memberitahu ia merupakan tanda-tanda penyakit mental yang
berpunca daripada trauma kematian ahli keluarga dan kesukaran menyesuaikan diri
dengan persekitaran baru. Apa pendapat anda? Adakah Treasure mengalami masalah
kesihatan mental atau sekadar remaja yang sedang melalui fasa perangai
menjengkelkan? Adakah anda sanggup menjadi seperti Treasure yang menghina kaum
sendiri semata-mata untuk meraih habuan kewangan dan kemasyhuran?

Rujukan:


Perang Mawar: Sejarah Krisis Perebutan Takhta Plantagenet

Bagi warga Britain, sistem monarki mereka merupakan batu asas kepada kestabilan dan tradisi negara berkenaan. Bagi majoriti rakyat, mereka menyangka kisah pewarisan takhta ialah kisah pertabalan raja dan permaisuri dari satu generasi ke satu generasi. Hakikatnya, sejarah England menyaksikan mana-mana individu yang dianggap tidak sesuai menduduki takhta disingkirkan atau jika perlu, dibunuh. Dan ini bukan saja membabitkan anggota-anggota kerabat diraja malah membabitkan golongan bangsawan, gereja dan raja-raja luar dalam sesetengah konflik.

Konflik-konflik sebegini bukanlah sesuatu yang asing pada era Anglo-Saxon. Misalnya semasa pemerintahan Alfred the Great, baginda mewarisi takhta dengan menafikan hak anak-anak saudaranya dari mewarisi takhta. Dan pada tahun 1066, apabila Edward the Confessor mati tanpa meninggalkan waris, ia mencetuskan tiga pertempuran iaitu Fulford Gate, Stamford Bridge dan Hastings bagi menyelesaikan krisis pewarisan harta membabitkan saudara jauh Edward, William I. Pada abad ke-17 pula, putera raja Belanda iaitu William of Orange dipujuk oleh Parlimen England untuk mengetuai pemberontakan ke atas monarki mereka sendiri atau lebih tepat ayahanda mertua baginda, James II. Selepas tewas, James II terpaksa turun takhta dan melarikan diri ke Perancis.

Namun semua ini tidaklah seburuk satu tempoh yang dianggap zaman paling berkecamuk dari segi pewarisan takhta. Ini membabitkan Dinasti Plantagenet dan tempoh tersebut diwarnai kempen perang War of the Roses (Perang Mawar). Kempen perang tersebut menyaksikan berlakunya perebutan takhta antara House of York dengan House of Lancaster dalam menentukan siapa raja pilihan mereka. Pemerintahan dinasti ini bermula semasa era pemerintahan Raja Henry II pada tahun 1154 Masihi hingga akhir abad ke-15. Selepas itu, mereka digulingkan dan diganti oleh Dinasti Tudor mnerusi Raja Henry VII.

BENIH PERANG MAWAR

Dalam banyak cara, sebenarnya Dinasti Plantagenet yang bertanggungjawab mencetuskan kejatuhan dinasti tersebut. Isu pewarisan takhta mula hangat pada tahun 1399 apabila Henry Bolingbroke menggulingkan Richard II semasa baginda sibuk bertempur di Ireland. Pemberontakan Bolingbroke tercetus selepas Richard II memutuskan untuk tidak memasukkan namanya dalam senarai pewarisan takhta. Selepas Parlimen mengiktiraf kekuasaan Bolingbroke dan menggelarnya Henry IV, Richard II yang datang dari House of York dibunuh berbulan-bulan selepas baginda dipaksa turun takhta. Ini membolehkan House of Lancaster diketuai Henry IV mendominasi takhta England. Walaupun tidak diketahui punca kematian baginda, sesetengah berpandangan Richard II sebenarnya dibunuh atas arahan Henry IV. Walau bagaimanapun, tempoh pemerintahan baginda diwarnai pemberontakan Earl Pertama dari Northumberland, Henry Percy dan pemberontakan Owen Glendower, Prince of Wales.

Selepas Henry IV mangkat pada tahun 1413, putera baginda Henry V mewarisi takhta dan menjadi pujaan ramai ketika itu. Dikenali kerana keberaniannya dan kelicikannya di medan perang dan dunia politik, baginda menjadikan England salah satu kuasa besar di Eropah selepas berjaya mengatasi tentangan tentera Perancis semasa Pertempuran Agincourt pada tahun 1415. Selepas berjaya menguasai sebahagian besar wilayah Perancis dan Normandy, rundingan kedua-dua pihak menyaksikan Perjanjian Troyes dimeterai pada tahun 1420. Menerusi perjanjian itu, Raja Charles VI mengiktiraf baginda sebagai pemangku dan pewaris takhta Perancis. Bagi mengukuhkan lagi pakatan mereka, Charles VI turut mengahwinkan puterinya Catherine dari Valois dengan Henry V. Namun, tempoh pemerintahan Henry V tidak bertahan lama kerana pada tahun 1422, baginda mangkat akibat penyakit kanser dan bukan disentri seperti disangka pada awalnya.

Ini menyebabkan Raja Henry VI yang baru berusia sembilan bulan mewarisi takhta England dan Perancis. Memandangkan baginda membesar dikelilingi golongan bangsawan yang berkuasa ketika itu, House of Lancaster mula terjebak dengan konflik pewarisan takhta dengan pesaing mereka, House of York. Semasa era pemerintahan baginda sebanyak dua kali iaitu 1422-1460 dan 1470-1471, Henry VI dianggap raja paling tidak cekap dalam kalangan raja-raja Dinasti Plantagenet dan dilihat menjadi punca tercetusnya War of the Roses. Krisis mula tercetus apabila baginda mengalami gangguan mental yang teruk sehingga tidak lagi mengenali isteri dan putera tercinta serta mengasingkan dirinya dari dunia luar. Ini menyebabkan Permaisuri Margaret of Anjou mengambil alih soal pemerintahan dari Henry VI. Dan tidak seperti suaminya, Margaret mempunyai cita-cita tersendiri. Situasi yang menyelubungi Henry VI mengakibatkan situasi huru-hara di seluruh negara dan membuka ruang kepada golongan bangsawan dan anggota kerabat diraja mengintai peluang merampas takhta.

MENGINTAI PELUANG

Salah seorang yang mengintai peluang merebut takhta ialah cicit Raja Edward III Richard, Duke of York. Kelemahan kepimpinan Henry VI menyaksikan England kehilangan semua wilayah Perancis yang dikuasainya semasa pemerintahan Henry V. Dengan situasi rasuah, penyalahgunaan kuasa dan cukai yang membebankan, ini menyebabkan pemilik-pemilik tanah dan golongan petani dari Kent memberontak. Kumpulan ini diketuai Jack Cade di mana mereka mara ke London dan menyerahkan senarai tuntutan mereka kepada Henry VI. Sebaik kumpulan tersebut tiba di London, William Shakespeare yang melihat kumpulan tersebut menjerit, “Now is Mortimer lord of the city!” (Sekarang inilah Mortimer penguasa bandar!) Cade yang mendengar pengumuman itu mengubah namanya menjadi John Mortimer dan dilihat dalam kalangan anggota House of York sebagai waris Richard II, menambah lagi kredibiliti hujah mereka menuntut takhta. Bagaimanapun, pemberontakan tersebut berjaya dipatahkan dan Henry VI memberi pengampunan kepada pemberontak yang terselamat. Sementara Cade/Mortimer pula terbunuh semasa ditahan dan dalam perjalanan untuk dibicarakan di London pada tahun 1450.

Namun, Henry VI percaya pemberontakan Cade/Mortimer sebenarnya dibiayai oleh Richard, Duke of York. Permusuhan ini mengakibatkan berlakunya perebutan kuasa selama 30 tahun membabitkan House of York dan House of Lancaster. Selepas kembali ke England pada tahun 1452, Richard merasakan sudah tiba masanya Henry VI dan para penasihatnya termasuk Edmund Beaufort, Duke of Somerset disingkirkan. Beliau membina satu pasukan tentera dan mara ke London sambil mengisytiharkan kesetiaan terhadap baginda. Namun sebagai pertukaran kepada kesetiaannya, Richard mahukan Beaufort disingkirkan. Bagaimanapun, Beaufort terus bertahan sehinggalah Henry VI mengalami gangguan mental pertama. Ini menyebabkan Richard diangkat sebagai Lord Protector of England dan Beaufort dipenjarakan di Menara London. Tetapi kejayaan beliau tidak bertahan lama apabila Margaret melahirkan satu-satunya putera, Edward yang melemahkan tuntutan Richard ke atas takhta England.

Selepas Henry VI pulih dari gangguan mentalnya pada tahun 1455, Beaufort dibebaskan dari penjara dan Richard bersama orang-orangnya diusir dari istana. Ini menyebabkan beliau bersekutu dengan Richard Neville, Earl of Warwick dan menentang tentera baginda di St Albans. Selepas rundingan kedua-dua pihak berakhir dengan kegagalan, pertempuran sengit tercetus di jalan-jalan St Albans yang mengakibatkan Beaufort terbunuh sementara Henry VI cedera. Ini membolehkan House of York sekali lagi merampas kuasa dengan Richard sebagai Lord Protector sementara Henry VI dipenjarakan. Margaret of Anjou dan Edward terpaksa melarikan diri dan hidup dalam buangan.

Walaupun berjaya menguasai takhta, Richard sentiasa dirundung rasa resah memikirkan rancangan yang diatur Margaret untuk mengembalikan takhta kepada House of Lancaster. Bimbang kedudukannya terancam, Richard melantik Richard Neville, Earl Kelima dari Salisbury sebagai panglima tenteranya. Apabila mendapat tahu bala tentera Margaret berkumpul di Blore Heath pada 23 September 1459, pasukan Neville bertempur dengan mereka walaupun pasukan Margaret mempunyai kelebihan dari segi bilangan tentera. Bagaimanapun, cubaan Margaret gagal dan pasukannya tewas di tangan tentera York.

Namun nasib menyebelahi kedua-duanya pada musim luruh 1459. Sekali lagi berjaya membina kekuatan tentera yang ramai, Henry VI dan Margaret bernasib baik kerana mereka disokong ramai penyokong York yang berpaling tadah. Ini menyebabkan Richard terpaksa melarikan diri ke Ireland. Bagaimanapun, itu tidak bermakna peluang Richard menduduki takhta sudah berakhir. Pada Jun 1460, Richard Neville yang juga Earl Ke-16 dari Warwick mara ke London dengan bala tentera pimpinannya dan bertembung dengan tentera Lancaster pimpinan Henry VI di Northampton. Namun tanpa pengetahuan baginda, salah seorang komander tenteranya berpaling tadah dan membenarkan tentera Neville masuk ke kem Henry VI. Tentera York pimpinan Neville menang mudah dan berjaya menawan baginda dengan Margaret sekali lagi melarikan diri.

Dengan Henry VI sekali lagi di bawah kawalan House of York, Richard menggelar dirinya dan warisnya pewaris takhta baginda. Henry VI bersetuju dengan perjanjian itu dengan syarat baginda dapat mengekalkan takhta sehingga hari kemangkatannya. Perjanjian tersebut diluluskan oleh Parlimen di bawah Akta Perjanjian (Act of Accord). Namun, Margaret langsung tidak berminat dengan kompromi mereka berdua dan sekali lagi membina kekuatan tentera melawan House of York. Enggan membiarkan gangguan ini berterusan, tentera Richard bertempur dengan tentera Margaret di Wakefield berhampiran Istana Sandal (Sandal Castle). Tetapi kali ini, House of York tewas teruk dengan Richard sendiri terbunuh dalam pertempuran. Dan bagi memastikan House of York mendapat mesej jelas dari House of Lancaster, kepala pesaing Henry VI ini dipotong dan dipamerkan dengan memakai mahkota yang diperbuat daripada kertas.

EDWARD IV

Perjuangan Richard diteruskan oleh puteranya, Edward, Earl dari March. Edward turut mengetuai pasukan tentera York mengatasi pasukan tentera Lancaster dalam Perang Mortimer’s Cross. Namun beberapa minggu selepas itu, pasukannya tewas kepada pasukan Lancaster dalam Pertempuran Kedua St Albans. Pertempuran tersebut turut menyaksikan Henry VI berjaya disatukan semula dengan Margaret dan puteranya, Edward. Edward yang enggan mengaku kalah segera membina kekuatan tentera dan bertempur dengan tentera Lancaster di sebuah padang berhampiran Towton, utara Yorkshire. Pertempuran yang berlaku pada Mac 1461 itu menyaksikan 28,000 tentera dari kedua-dua pihak terbunuh. Namun, itu saja sudah cukup untuk House of York kembali menguasai takhta dan Henry VI terpaksa melarikan diri ke Scotland. Edward kembali semula ke London dan ditabalkan sebagai Raja Edward IV.

Walaupun berjaya menguasai takhta, Edward IV memandang rendah cita-cita dan kelicikan Margaret. Dengan bantuan rakan-rakannya di Perancis, Edward IV disingkirkan dari takhta berikutan tindakan rakan lamanya, Neville berpaling tadah dan Henry VI kembali berkuasa pada Oktober 1470. Edward IV terpaksa bersembunyi tetapi itu bukan bermakna cita-citanya terkubur begitu saja. Baginda membina semula kekuatan tentera York dan berjaya menang dalam Pertempuran Tewksbury dan Barnett. Tewskbury turut menyaksikan putera Henry VI dan Margaret, Edward terbunuh dan pasangan diraja itu dipenjarakan di Menara London. Selepas itu, barulah Edward IV dapat menghela nafas lega dan mampu menduduki takhta dengan tenang. Pada Mei 1471, Henry VI mangkat akibat patah hati tetapi ramai mengesyaki baginda dibunuh atas arahan Edward IV. Margaret akhirnya dilepaskan dan kembali semula ke Anjou, Perancis dan mangkat pada tahun 1482.

PENGKHIANATAN RICHARD III

Selepas kemangkatan Edward IV pada tahun 1483, kedudukan baginda digantikan oleh puteranya yang masih kecil Edward V. Memandangkan usianya yang masih kecil, baginda dan adindanya Richard, Duke of York diberi Lord Protector dalam bentuk bapa saudara mereka Richard, Duke of Gloucester. Namun, Richard juga bercita-cita besar seperti kekandanya, Edward IV dan sedia melakukan apa saja untuk merampas takhta. Richard mengisytiharkan anak-anak saudaranya itu sebagai anak luar nikah Edward IV dan dikurung di Menara London, kononnya atas sebab keselamatan. Bagaimanapun pada tahun 1483, dua putera Edward IV itu hilang dan disyaki dibunuh sama ada oleh Richard, orang kanannya Henry Stafford, Duke Kedua dari Buckingham atau Henry VII. Ini membolehkan Richard ditabalkan sebagai Raja England baru dengan gelaran Richard III.

Rampasan kuasa Richard bagaimanapun mencetuskan kekecohan dalam kalangan anggota House of York. Dan ini memberi peluang kepada seorang lagi pencabar dari House of Lancaster yang memilih untuk duduk di Brittany, Henry Tudor atau bakal pengganti Richard III, Henry VI. Bonda Tudor, Margaret Beaufort merupakan cicit putera Edward III, John of Gaunt. Datuknya ialah Owen Tudor, seorang penjaga pakaian berbangsa Wales yang mencetuskan kekecohan dengan berkahwin dengan balu Henry V, Catherine. Pada 22 Ogos 1485, Tudor yang mendapat bantuan tentera Perancis dan suami ketiga bondanya, Thomas Stanley berjaya mengalahkan Richard III dalam Pertempuran Bosworth.

Selepas menduduki takhta dengan gelaran Henry VI, baginda berkahwin dengan Elizabeth of York untuk mengembalikan keamanan dan menyatukan semula House of York dan House of Lancaster. Penyatuan tersebut turut menamatkan tempoh Perang Mawar dan permulaan Dinasti Tudor. Anggota Dinasti Plantagenet yang terakhir, Edward Plantagenet, Earl Ke-17 dari Warwick dipenjarakan di Menara London selepas ditahan tentera Henry VI pasca-Pertempuran Bosworth. Beliau kemudian dipenggal pada tahun 1499 selepas dituduh mengadakan plot menyingkirkan Henry VI.

SUMBER

1. Jones, Dan. (2018). HistoryExtra. The 5 greatest mysteries behind the Wars of the Roses. https://www.historyextra.com/period/plantagenet/the-5-greatest-mysteries-behind-the-wars-of-the-roses/

2. History.com. Wars of the Roses. https://www.history.com/topics/british-history/wars-of-the-roses

3. Lewis, Matthew. (2018). HistoryExtra. 12 things you (probably) didn’t know about the Wars of the Roses. https://www.historyextra.com/period/medieval/12-things-you-probably-didnt-know-about-the-wars-of-the-roses/


Bayangkan Salji Turun Di Malaysia…

Berikutan kejatuhan suhu di beberapa tempat, timbul kembali perbualan antara rakyat Malaysia mengenai kebarangkalian jika salji menimpa Malaysia. Begitu indah dan syurgawi perbahasan mereka, menyentuh tentang sukan ski dan juga permainan baling salji. Ada juga membayangkan sebuah rumah papan di tengah hutan yang ditimbus salji. Di dalam mereka duduk di atas sofa bulu sambil menghirup minuman coklat panas yang pekat, segar dan bersusu. Sememangnya ini adalah gula-gula buat mata. Sebidang tanah diputihkan empingan-empingan ais kristal adalah idaman setiap penduduk musim panas. Terdapat juga beberapa kerat yang fikir bahawa salji boleh memaksa wanita tutup aurat.

Ketepikan fantasi seketika. Hakikat sebenar-benarnya, jika negara khatulistiwa seperti Malaysia bersalji, agaknya aurat tidak akan lagi menjadi isu kerana rakyat akan berdepan dengan taring-taring ajal. Salah satu contoh yang boleh dibawa ke muka perbincangan adalah kejatuhan matawang Ringgit. Rakyat Malaysia telah lama selesa dengan paras RM3.00-RM3.30 kepada setiap tukaran dolar. Namun pada Februari, 2015, nilai Ringgit telah teruk menyusut kepada RM3.65. Dengan hari bertukar menjadi bulan, matawang negara kita merudum lagi buat pertama kali selepas lebih 20 tahun ke angka RM4.00+-. Berdasarkan keputusan ekonomi tahunan, perkara ini benar-benar mengganggu kapasiti keuntungan dalam sektor perdagangan.

Jika dilihat senarai pengeksportan negara, minyak sawit mewakili bahagian yang besar berbanding petroliam, bahan kimia, dan produk-produk lain. Malaysia merupakan antara gergasi yang bersaing dalam dominasi kelapa sawit. Sebanyak 19 juta tan minyak kelapa sawit dihasilkan pada tahun 2013 [1]. Dan setelah beribu tahun serasi dengan iklim tempatan, pokok ini tidak mampu bertahan dengan perubahan yang radikal. Dari segi sejarah pun, pokok kelapa sawit tidak pernah menjelajah jauh daripada iklim Khatulistiwa. Penemuan tertua pokok ini menongkah sejauh 5,000 tahun lepas iaitu di sebuah makam Mesir yang ditemui sisa-sisanya [2].

Dijangka sebanyak 14 juta hektar penanaman pokok kelapa sawit dibariskan di iklim ini. Ini bermakna, tiada satu negara Barat pun membuat perusahaan sektor ini kerana kelapa sawit memerlukan hujan dan iklim panas. Perubahan cuaca secara mengejut akan meranapkan penghasilan sawit, lalu mendatangkan impak kepada pengeksportan negara lagi. Matawang negara akan terbeku (bukan pembekuan fiskal). Apabila ekonomi mula merudum, lagi teruklah kerut di dahi Perdana Menteri yang akan berdepan dengan kemarahan rakyat. Kehilangan bekalan sumber akan melonjakkan harga pasaran minyak masak sawit, akibat beberapa faktor seperti eksploitasi pun.

Demikian hari apabila kerajaan menarikbalik subsidi minyak masak, ramai dalam kalangan rakyat tidak berpuas hati. Ternyata, minyak Vesawit 5 kg pada hari ini mencecah RM22.80 [3]. Namun, sebelum penarikbalikan ini, harga minyak ini hanya berada pada paras RM13-RM14 sahaja. Kenaikan harga yang sedang dibincangkan berikutan musim salji akan melonjakkan ke paras RM50 pun, satu kebarangkalian yang berasaskan imbangan bekalan-keperluan.

Pencarian alternatif pula perlu mengharapkan pengimportan. Namun kejatuhan harga ringgit akan memberikan hentaman yang padu. Birokrasi dan tinggalan aristokrasi juga akan menyaksikan jurang antara miskin dan kaya. Bagi yang terikat di negara, mereka akan merana. Malaysia kini merupakan pengeluar jagung ke-93 di dunia, jauh ketinggalan belakang Amerika Syarikat, China dan Brazil [4]. Permintaan minyak yang bersesuaian akan menyebabkan harga minyak tersebut pula akan naik secara mendadak.

Selain penghasilan minyak sawit, makanan ruji Malaysia pun akan diserang. Padi tidak mampu lari daripada ancaman persekitaran ini. Tetapi impaknya tidak akan menjadi sebesar sawit jika musim salji hanya berlaku di Malaysia, satu kemustahilan yang nyata. Jika seluruh Asia Tenggara mengalami musim salji, maka krisis besar akan menimpa. Setiap seorang akan berebut butiran beras yang terakhir, sehingga boleh menitiskan darah pun. Dusun-dusun tempatan semestinya akan mengalami kerosakan yang merosakkan pendapatan kecil-kecilan. Banyak lagi boleh dibincangkan: kemampuan haiwan-haiwan tenusu, seperti lembu dan kambing domestik untuk mengharungi suhu bawah sifar.

Kesengsaraan rakyat akan dicerminkan melalui landskap politik negara. Tidak mustahil jika rampasan kuasa akan berlaku dengan kerap. Satu demi satu kerajaan akan digulingkan sebaik sahaja para pemimpin gagal memerangi masalah alam semulajadi. Peristiwa yang berlaku di Eropah sekitar 1090-an boleh dijadikan contoh. Ketika Maharaja Byzantium mengharungi kemelut politik dan ekonomi, baginda menerima cemuhan daripada banyak pihak. Antaranya adalah John the Oxite, selaku Ayahanda Antioch yang mengecam baginda sebagai liabiliti dan laknat.

Sentimen ultra-fundamentalisme sebegini akan mengimarahkan murka Allah yang masyarakatan akan cuba menuduh percambahan rasuah, fitnah, zina, minum arak dan khusunya pemakaian wanita. Sedangkan banjir di Kedah dan Pulau Pinang pada bulan November 2017 pun dikaitkan dengan bala, apatah lagi sebuah bencana sebesar musim salji. Kelaparan yang menggigit perut rakyat akan membantutkan negara. Bekalan elektrik dan air akan tergugat. Internet juga akan terbantut, sekaligus mendidihkan perasaan jutaan orang.

Tanpa elektrik, rakyat yang berjaya mendapatkan alat pemanasan tidak boleh menyesuaikan diri. Kayu api akan terlalu basah oleh kerana situasi yang berlaku secara mendadak. Nelayan-nelayan tempatan pula tidak mampu mengharungi suhu sejuk untuk mencari nafkah perikanan. Belum dikira jika berlaku migrasi besar-besaran dalam alam lautan, apabila rantaian makanan terpecah dengan penghijrahan kehidupan marin.

Salji juga boleh mengganggu sistem pengangkutan awam. Tayar yang digunakan kenderaan terpaksa ditukarkan secara mendadak. Berjuta-juta kereta perlu diubahsuai untuk menepati piawaian keselamatan ketika jalan terlalu licin. Tuntutan getah sememangnya akan memuncak, seketika bekalan pula mengecut akibat suasana yang mengancamkan pokok getah. Dan tayar yang dikatakan boleh menempuhi suasana sejuk pun tidak akan menjaminkan sifr kemalangan. Di Kazakhstan, sebuah lori digilis dua kereta api kerana tidak dapat berhenti akibat jalan licin [5]. Pemandu maut di tempat kejadian.

Disini jelas yang kos sara hidup akan melonjak. Industri penerbangan pula perlu berjaga-jaga dengan keadaan cuaca semasa musim salji. Malaysia pula akan memerlukan kenderaan snowplow yang banyak. Lebuhraya mesti diselenggara tanpa henti. Sektor akademik pula akan terjejas apabila sekolah-sekolah tidak dapat dibekalkan alat-alat pemanas. Jika ada, pada hari cuaca buruk terpaksa diberikan pelepasan. Di Amerika Syarikat, sektor akademik membekalkan quota cuti “hari salji”.

Jika cuti ini melebihi quota, ia perlu diganti melalui penundaan cuti umum atau pertambahan masa sekolah [6]. Ini akan mendatangkan impak kepada sektor perguruan pula. Sepertimana yang diketahui, banyak guru sedang menyuarakan rintihan tekanan kerja.

Perhubungan persekitaran bersama persekitaran pula boleh mendatangkan “salji runtuh” (avalanche) apabila berlakunya impak haba kepada salji yang terkumpul di kawasan pergunungan. Salji runtuh pula akan diiringi sejenis angin yang menambahkan lagi potensi bahaya. Bumbung-bumbung perumahan negara pula boleh runtuh kerana salji yang terlalu berat.

Suhu paling rendah di Grodno, Belarus, dicatatkan sebanyak -36.1°C, pada purata 3.2°C. Tashkent pernah merasai suhu serendah -29.5°C semasa musim salji dan 44.6°C ketika musim panas, membuatkan Uzbekistan negara sesuai untuk dijadikan contoh jika senario ngeri ini berlaku di Malaysia.

Di Yakutsk pula, suhu paling rendah menyentuh paras -64.4°C, pada perkadaran purata -14.1°C. Pada tahun lepas, suhu Yakutsk dicatatkan berada pada paras -48°C.

Mampukah Malaysia bertahan suhu sebegini? Keindahan Aspen tidak akan menjejaki negara. Antara api dan ais, belum kira White Walker lagi, apa yang akan datang ialah bala begitu dahsyat yang tidak pernah dilihat sejak perpecahan Benua Utama Paleozoic-Mesozoic Pangaea.

Rujukan

[1] http://bepi.mpob.gov.my/index.php/en/statistics/production/118-production-2013/603-production-of-crude-oil-palm-2013.html

[2] http://greenpalm.org/about-palm-oil/what-is-palm-oil/palm-oil-history

[3] https://eshop.tesco.com.my/groceries/en-GB/search/?query=palm%20oil&searchQuery=palm%20oil&Search=Search

[4] https://www.indexmundi.com/agriculture/?commodity=corn

[5] https://www.youtube.com/watch?v=22mplQnkS_Q

[6] http://www.enquirer.com/editions/1999/03/10/loc_snow_may_stretch_out.html